TABELLA TA' L-ANNESSI

L-ANNESS I

Il-Linji ta' Gwida Ġenerali

WERREJ

1. Introduzzjoni 7

2. Definizzjonijiet 7

3. Prinċipji ta' Monitoraġġ u ta' Rapportaġġ 10

4. Monitoraġġ ta' l-Emissjonijiet tal-Gassijiet Serra 11

4.1. Limiti 11

4.2. Metodoloġiji Bbażati fuq Kalkulazzjoni u Kejl 11

4.3. Il-Pjan ta' Monitoraġġ 12

5. Metodoloġiji għall-Emissjonijiet tas-CO2 Ibbażati fuq Kalkulazzjoni 13

5.1. Formuli tal-Kalkulazzjoni 13

5.2. Saffi ta' Metodi 14

5.3. Metodi ta' Rimedju 19

5.4. Data dwar l-Attività 19

5.5. Fatturi ta' emissjoni 20

5.6. Fatturi ta' Ossidazzjoni u ta' Konverżjoni 20

5.7. CO 2 Ittrasferit 21

6. Metodoloġiji Bbażati fuq Kejl 21

6.1. Ġenerali 21

6.2. Saffi għal Metodoloġiji Bbażati fuq Kejl 22

6.3. Aktar Proċeduri u Rekwiżiti 22

7. Valutazzjoni ta' l-Inċertezzi 23

7.1. Kalkulazzjoni 23

7.2. Kejl 25

8. Rapportaġġ 25

9. Żamma ta' Informazzjoni 27

10. Kontroll u Verifikazzjoni 28

10.1. Akkwist u Mmaniġġjar tad-Data 28

10.2. Sistema ta' Kontroll 28

10.3. Attivitajiet ta' Kontroll 28

10.3.1. Proċeduri u Responsabbiltajiet 28

10.3.2. Assigurazzjoni tal-Kwalità 29

10.3.3. Reviżjonijiet u Validazzjoni tad-Data 29

10.3.4. Proċessi li Jingħataw Barra 30

10.3.5. Korrezzjonijiet u Azzjoni Korrettiva 30

10.3.6. Rekords u Dokumentazzjoni 30

10.4. Verifikazzjoni 30

10.4.1. Prinċipji Ġenerali 30

10.4.2. Metodoloġija ta' Verifikazzjoni 31

11. Fatturi ta' emissjoni 33

12. Lista ta' Bijomassa Newtrali għas-CO2 34

13. Determinazzjoni ta' data u fatturi speċifiċi għal attività 36

13.1. Determinazzjoni ta' Valuri Kalorifiċi Netti u ta' Fatturi ta' Emissjoni għall-Fjuwils 36

13.2. Determinazzjoni ta' Fatturi ta' Ossidazzjoni Speċifiċi għal Attività 37

13.3. Determinazzjoni ta' Fatturi ta' Emissjoni, Fatturi ta' konverżjoni u ta' Data tal-Kompożizzjoni ta' Proċess 37

13.4. Determinazzjoni ta' Frazzjoni tal-Bijomassa 37

13.5. Rekwiżiti għad-Determinazzjoni tal-Proprjetajiet tal-Fjuwil u tal-Materjal 38

13.5.1. Użu ta' Laboratorji Akkreditati 38

13.5.2. Użu ta' Laboratorji li Mhumiex Akkreditati 38

13.5.3. Analizzaturi tal-Gass Onlajn u Kromatografi tal-Gass 39

13.6. Metodi ta' Teħid ta' Kampjuni u Frekwenza ta' l-Analiżijiet 39

14. Format tar-Rapportaġġ 40

14.1. Identifikazzjoni ta' Installazzjoni 40

14.2. Deskrizzjoni Qasira u Ġenerika ta' l-Attivitajiet 41

14.3. Emissjonijiet mill-Kombustjoni (Kalkulazzjoni) 42

14.4. Emissjonijiet mill-Proċessi (Kalkulazzjoni) 42

14.5. Metodu tal-Bilanċ tal-Massa 43

14.6. Metodu ta' Kejl 43

15. Kategoriji ta' Rapportaġġ 43

15.1. Format tar-Rapportaġġ IPCC 43

15.2. Kodiċi tal-Kategorija tas-Sors 45

16. Rekwiżiti għall-Installazzjonijiet b'Emissjonijiet Baxxi 47

1. INTRODUZZJONI

Dan l-Anness fih il-linji ta' gwida ġenerali għall-monitoraġġ u għar-rapportaġġ ta' emissjonijiet mill-attivitajiet li ġew elenkati fl-Anness I għad-Direttiva 2003/87/KE ta' gassijiet serra li huma speċifikati f'relazzjoni għal dawk l-attivitajiet. Il-linji ta' gwida addizzjonali dwar emissjonijiet speċifiċi għal attività ġew stabbiliti fl-Annessi II-XI.

2. DEFINIZZJONIJIET

Għall-iskopijiet ta' dan l-Anness u ta' l-Annessi II sa XII għandhom japplikaw id-definizzjonijiet tad-Direttiva 2003/87/KE.

(1) Barra minn hekk, għandhom japplikaw id-definizzjonijiet bażiċi li ġejjin: a) “attivitajiet” tfisser l-attivitajiet elenkati fl-Anness I għad-Direttiva 2003/87/KE; b) “awtorità kompetenti” tfisser l-awtorità jew l-awtoritajiet kompetenti maħtura skond l-Artikolu 18 tad-Direttiva 2003/87/KE; ċ) “sors ta' emissjoni” tfisser parti separata li tista' tkun identifikata (punt jew proċess) ta' installazzjoni minn fejn jiġu rilaxxati l-gassijiet serra rilevanti; d) “fluss mis-sors” tfisser tip speċifiku ta' fjuwil, materja prima jew prodott li jagħti lok għal emissjonijiet ta' gassijiet serra rilevanti f'sors ta' emissjoni wieħed jew aktar bħala riżultat tal-konsum jew tal-produzzjoni tiegħu; e) “metodoloġija ta' monitoraġġ” tfisser is-somma tal-metodi li ntużaw minn operatur biex jiddetermina l-emissjonijiet ta' installazzjoni partikolari; f) “pjan ta' monitoraġġ” tfisser dokumentazzjoni dettaljata, kompleta u trasparenti dwar il-metodoloġija ta' monitoraġġ ta' installazzjoni speċifika, inkluża d-dokumentazzjoni dwar l-akkwist tad-data u l-attivitajiet ta' mmaniġġjar tad-data, u s-sistema biex tkun ikkontrollata l-verità tagħha; g) “saff” tfisser element speċifiku ta' metodoloġija biex tkun iddeterminata d-data dwar attività, il-fatturi ta' emissjoni u l-fatturi ta' ossidazzjoni jew konverżjoni; h) “annwali” tfisser perjodu ta' żmien li jkopri sena kalendarja mill-1 ta' Jannar sal-31 ta' Diċembru; i) “perjodu ta' rapportaġġ” tfisser sena kalendarja li matulha l-emissjonijiet iridu jkunu mmonitorjati u rrapportati; j) “perjodu ta' skambju” tfisser fażi ta' aktar minn sena waħda ta' l-iskema ta' skambju ta' l-emissjonijiet (eż. 2005-2007 jew 2008-2012) li għaliha nħareġ pjan nazzjonali ta' kwoti mill-Istat Membru skond l-Artikolu 11(1) u (2) tad-Direttiva 2003/87/KE.

(2) Id-definizzjonijiet li ġejjin għandhom japplikaw f'relazzjoni għal emissjonijiet, fjuwils u materjali: a) “emissjonijiet mill-kombustjoni” tfisser emissjonijiet ta' gassijiet serra li jseħħu matul ir-reazzjoni esotermika ta' fjuwil ma' l-ossiġnu; b) “emissjonijiet minn proċess” tfisser emissjonijiet ta' gassijiet serra ħlief għal emissjonijiet mill-kombustjoni li jirriżultaw reazzjonijiet intenzjonali u mhux intenzjonali bejn sustanzi jew it-trasformazzjoni tagħhom, inkluż it-tnaqqis kimiku jew elettrolitiku ta' metalli mhux maħduma, id-dekompożizzjoni termali ta' sustanzi, u l-formazzjoni ta' sustanzi biex jintużaw bħala prodott jew bħala materja prima; ċ) “CO2 inerenti” tfisser CO2 li huwa parti minn fjuwil; d) “konservattiv” tfisser li sett ta' suppożizzjonijiet ikun iddefinit sabiex ikun żgurat li ma jkun hemm l-ebda sotto-valutazzjoni ta' l-emissjonijiet annwali; (e) “grupp” tfisser ammont ta' fjuwil jew materjal li minnu ttieħdu kampjuni b'mod rappreżentattiv u li ġie kkaratterizzati u ttrasferiti bħala kunsinna waħda jew kontinwament tul perjodu ta' żmien speċifiku; f) “fjuwils skambjati b'mod kummerċjali” tfisser fjuwils ta' kompożizzjoni speċifikata li huma skambjati b'mod frekwenti u b'mod ħieles, jekk il-grupp speċifiku ġie skambjat bejn partijiet li huma ekonomikament indipendenti, inklużi l-fjuwils kummerċjali standard kollha, il-gass naturali, iż-żejt tal-fjuwil ħafif u tqil, il-faħam, il-kokk tal-petroleum; g) “materjali skambjati b'mod kummerċjali” tfisser materjali ta' kompożizzjoni speċifikata li huma skambjati b'mod frekwenti u b'mod ħieles, jekk il-grupp speċifiku ġie skambjat bejn partijiet li huma ekonomikament indipendenti; h) “fjuwil kummerċjali standard” tfisser il-fjuwils kummerċjali li ġew standardizzati internazzjonalment li juru intervall ta' kunfidenza ta' 95 % ta' mhux aktar minn ±1 % għall-valur kalorifiku speċifikat tagħhom, inklużi ż-żejt tal-gass, iż-żejt tal-fjuwil ħafif, il-gażolina, iż-żejt tal-lampi, il-pitrolju, l-etanu, il-propan u l-butan.

(3) Id-definizzjonijiet li ġejjin għandhom japplikaw f'relazzjoni għall-kejl: a) “preċiżjoni” tfisser kemm ikun viċin il-qbil bejn ir-riżultat ta' kejl u l-valur veru tal-kwantità partikolari (jew valur ta' referenza li huwa ddeterminat b'mod empiriku billi jintużaw materjali ta' kalibrazzjoni aċċettati internazzjonalment u traċċabbli u metodi standard), fejn jitqiesu kemm fatturi aleatorji kif ukoll dawk sistematiċi; b) “inċertezza” tfisser parametru, li huwa assoċjat mar-riżultat tad-determinazzjoni ta' kwantità, li jikkaratterizza t-tixrid tal-valuri li b'mod raġonevoli jistgħu jkunu attribwiti għall-kwantità partikolari, inklużi l-effetti ta' fatturi sistematiċi kif ukoll ta' fatturi aleatorji u li jiġi espress bħala persentaġġ u li jiddeskrivi intervall ta' kunfidenza madwar il-valur medju li jinkludi 95 % tal-valuri dedotti fejn titqies kwalunkwe asimmetrija tad-distribuzzjoni ta' valuri; ċ) “il-medja aritmetika” tfisser it-total tal-membri kollha ta' sett ta' valuri diviżi bin-numru ta' oġġetti fis-sett; d) “kejl” tfisser sett ta' operazzjonijiet li għandhom l-għan li jiddeterminaw il-valur ta' kwantità; e) “strument ta' kejl” tfisser għodda maħsuba biex tintuża biex jittieħdu qisien, waħdu jew flimkien ma' għodda (għodod) oħra; f) “sistema ta' kejl” tfisser sett komplut ta' strumenti tal-kejl u apparat ieħor, bħal apparat għat-teħid ta' kampjuni u għall-iproċessar tad-data, li jintuża għad-determinazzjoni ta' varjabbli bħad-data dwar l-attività, il-kontenut ta' karbonju, il-valur kalorifiku jew il-fattur ta' emissjoni ta' l-emissjonijiet tas-CO2; g) “kalibrazzjoni” tfisser is-sett ta' operazzjonijiet, li jistabbilixxu, f'kundizzjonijiet speċifikati, ir-relazzjonijiet bejn il-valuri indikati minn strument tal-kejl jew minn sistema tal-kejl, jew valuri rrappreżentati minn kejl materjali jew minn materjal ta' referenza u l-valuri korrispondenti ta' kwantità rrealizzata minn standard ta' referenza; h) “kejl ta' emissjonijiet kontinwi” tfisser sett ta' operazzjonijiet li għandhom l-għan li jiddeterminaw il-valur ta' kwantità billi jittieħdu qisien perjodiċi (diversi kull siegħa), billi jkunu applikati jew qisien fil-post fis-sistema taċ-ċmieni jew proċeduri ta' estrazzjoni bi strument tal-kejl li jinsab viċin tas-sistema ta' ċmieni; ma jinkludix metodi ta' kejl ibbażati fuq il-ġbir ta' kampjuni individwali mis-sistema ta' ċmieni; i) “kundizzjonijiet standard” tfisser temperatura ta' 273,15 K (jiġifieri 0 oC) u kundizzjonijiet ta' pressjoni ta' 101,325 Pa li jiddefinixxu metri kubi normali (Nm3).

(4) Għandhom japplikaw id-definizzjonijiet li ġejjin li huma relatati ma' metodoloġiji bbażati fuq kalkulazzjoni u ma' metodoloġiji bbażati fuq kejl għall-emissjonijiet tas-CO2: a) “Spejjeż li mhumiex raġonevoli” tfisser spejjeż ta' kejl sproporzjonat għall-benefiċċji ġenerali li jwasslu kif ġie stabbilit mill-awtorità kompetenti. Fejn għandha x'taqsam l-għażla tal-livelli tas-saffi, il-limitu jista' jkun iddefinit bħala l-valur tal-kwoti li jikkorrispondu għal titjib fil-livell ta' preċiżjoni. Għal miżuri li jżidu l-kwalità ta' l-emissjonijiet irrapportati iżda mingħajr impatt dirett fuq il-preċiżjoni, spiża mhux raġonevoli tista' tikkorrispondi għal frazzjoni li taqbeż limitu indikattiv ta' 1 % tal-valur medju tad-data disponibbli dwar l-emissjonijiet li ġiet irrapportata għall-perjodu ta' skambju preċedenti. Għal installazzjonijiet mingħajr din l-istorja, tintuża d-data minn installazzjonijiet rappreżentattivi li jagħmlu l-istess attivitajiet jew attivitajiet komparabbli bħala referenza u titqiegħed fi skala skond il-kapaċità tagħhom; b) “Teknikament vijabbli” tfisser li r-riżorsi tekniċi li kapaċi jissodisfaw ir-rekwiżiti ta' sistema proposta jistgħu jiġu akkwistati mill-operatur fiż-żmien meħtieġ; ċ) “Flussi mis-sors de-minimis” tfisser grupp ta' flussi mis-sors minuri magħżula mill-operatur u li flimkien jirrilaxxaw 1 kilotunnellata metrika ta' CO2 fossili jew inqas fis-sena jew li jikkontribwixxu inqas minn 2 % (sa kontribut totali massimu ta' 20 kilotunnellata metrika ta' CO2 fossili fis-sena) ta' emissjonijiet totali annwali ta' CO2 fossili ta' dik l-installazzjoni qabel ma jitnaqqas isl-CO2 ittrasferit, liema huwa l-ogħla f'termini ta' emissjonijiet assoluti; d) “Flussi mis-sors maġġuri” tfisser grupp ta' flussi mis-sors li ma jappartjenux għall-grupp ta' “flussi mis-sors minuri”; e) “Flussi mis-sors minuri” tfisser dawk il-flussi mis-sors magħżula mill-operatur biex flimkien jirrilaxxaw 5 kilotunnellati metriċi ta' CO2 fossili jew inqas fis-sena jew biex jikkontribwixxu inqas minn 10 % (sa kontribut totali massimu ta' 100 kilotunellata metrika ta' CO2 fossili fis-sena), għall-emissjonijiet totali annwali ta' CO2 fossili ta' installazzjoni qabel ma' jitnaqqas is-CO2 ittrasferit, liema huwa l-ogħla f'termini ta' emissjonijiet assoluti; f) “Bijomassa” tfisser materjal organiku li mhuwiex fossilizzat u li huwa bijodegradabbli li joriġina minn pjanti, annimali u mikro-organiżmi, inklużi prodotti, prodotti sekondarji, residwi u skart mill-agrikoltura, mill-foresterija u minn industriji relatati kif ukoll il-frazzjonijiet organiċi li mhumiex fossilizzati u li huma bijodegradabbli ta' skart industrijali u muniċipali, inklużi gassijiet u likwidi li jiġu rkuprati mid-dekompożizzjoni ta' materjal organiku li mhuwiex fossilizzat u li huwa bijodegradabbli; g) “Pura” meta tkun relatata ma' sustanza tfisser li materjal jew fjuwil jikkonsisti f'mill-inqas 97 % (relatat għall-massa) tas-sustanza speċifikata jew ta' l-element speċifikat – li jikkorrispondi għall-klassifikazzjoni kummerċjali ta' “purum”. Għall-bijomassa din hija relatata mal-frazzjoni ta' karbonju tal-bijomassa fl-ammont totali ta' karbonju fil-fjuwil jew fil-materjal; h) “Metodu ta' bilanċ ta' l-enerġija” tfisser metodu biex ikun stmat l-ammont ta' enerġija li ntużat bħala fjuwil f'bojler, ikkalkulata bħala s-somma ta' sħana li tista' tintuża u t-telf kollu ta' enerġija rilevanti bir-radjazzjoni, bit-trażmissjoni u bil-flue gas.

(5) Għandhom japplikaw id-definizzjonijiet li ġejjin li huma relatati ma' kontroll u ma' verifikazzjoni: a) “Riskji tal-kontroll” tfisser is-suxxettibilità ta' parametru fir-Rapport Annwali dwar l-Emissjonijiet għad-dikjarazzjonijiet żbaljati materjali li mhux se jkunu prevenuti jew skoperti u korretti f'waqthom mis-sistema ta' kontroll; b) “Riskju ta' skoperta” tfisser ir-riskju li l-verifikatur mhux se jiskopri dikjarazzjoni materjalment żbaljata jew nuqqas ta' konformità materjali; ċ) “Riskju Inerenti” tfisser is-suxxettibilità ta' parametru fir-rapport annwali dwar l-emissjonijiet għal dikjarazzjonijiet żbaljati materjali, meta wieħed jassumi li ma kien hemm l-ebda attività ta' kontroll relatata; d) “Riskju ta' verifikazzjoni” tfisser ir-riskju li l-verifikatur jesprimi opinjoni ta' verifikazzjoni li mhijiex xierqa. Ir-riskju ta' verifikazzjoni huwa funzjoni ta' riskji inerenti, ta' riskji ta' kontroll, u tar-riskju ta' skoperta; e) “Assigurazzjoni raġonevoli” tfisser livell għoli iżda mhux assolut ta' assigurazzjoni, espressa b'mod pożittiv fl-opinjoni ta' verifikazzjoni, sew jekk ir-rapport dwar l-emissjonijiet li huwa soġġett għal verifikazzjoni huwa ħieles minn dikjarazzjoni materjalment żbaljata u sew jekk l-installazzjoni m'għandiex nuqqasijiet ta' konformità materjali; f) “Livell ta' materjalità” tfisser il-limitu kwantitattiv jew il-punt ta' waqfien li għandu jintuża biex tkun iddeterminata l-opinjoni ta' verifikazzjoni xierqa dwar id-data dwar l-emissjoni li tkun irrapportata fir-rapport annwali dwar l-emissjonijiet; g) “Livell ta' assigurazzjoni” tfisser il-grad safejn, fil-konklużjonijiet tal-verifikazzjoni, il-verifikatur huwa kunfidenti li ġie ppruvat jekk l-informazzjoni irrapportata fir-rapport annwali dwar l-emissjonijiet għal installazzjoni kinitx ħielsa minn dikjarazzjoni materjalment żbaljata jew le; h) “Nuqqas ta' konformità” tfisser kwalunkwe att jew ommissjoni ta' att mill-installazzjoni li qiegħda taħt verifikazzjoni, jew intenzjonali jew mhux intenzjonali, li tmur kontra r-rekwiżiti fil-pjan ta' monitoraġġ li kien approvat mill-awtorità kompetenti taħt il-permess ta' l-installazzjoni; i) “Nuqqas ta' konformità materjali” tfisser li nuqqas ta' konformità mar-rekwiżiti fil-pjan ta' monitoraġġ li kien approvat mill-awtorità kompetenti taħt il-permess ta' l-installazzjoni, jista' jwasal għal trattament differenti ta' l-installazzjoni mill-awtorità kompetenti; j) “Dikjarazzjoni materjalment żbaljata” tfisser dikjarazzjoni żbaljata (ommissjonijiet, rappreżentazzjonijiet żbaljati u żbalji, mingħajr ma titqies l-inċertezza permissibbli) fir-rapport annwali dwar l-emissjonijiet li, fil-fehma professjonali tal-verifikatur, tista' taffettwa t-trattament tar-rapport annwali dwar l-emissjonijiet mill-awtorità kompetenti eż. meta d-dikjarazzjoni żbaljata teċċedi l-livell ta' materjalità; k) “Akkreditament” fil-kuntest ta' verifikazzjoni tfisser il-ħruġ ta' dikjarazzjoni minn korp ta' akkreditament li huwa bbażat fuq id-deċiżjoni tiegħu wara li tkun saret valutazzjoni dettaljata li tkun relatata ma' verifikatur li jagħti dimostrazzjoni formali tal-kompetenza u ta' l-indipendenza tiegħu biex iwettaq verifikazzjoni skond rekwiżiti speċifikati; l) “Verifikazzjoni” tfisser l-attivitajiet imwettqa minn verifikatur sabiex ikun jista' jipprovdi opinjoni ta' verifikazzjoni kif ġie deskritt fl-Artikolu 15 u fl-Anness V għad-Direttiva 2003/87/KE; m) “Verifikatur” tfisser korp jew persuna ta' verifikazzjoni kompetenti, independenti u akkreditat/a li bír-responsabbiltà biex twettaq u tirrapporta dwar il-proċess ta' verifikazzjoni, skond ir-rekwiżiti dettaljati li ġew stabbiliti mill-Istat Membru skond l-Anness V għad-Direttiva 2003/87/KE.

3. PRINĊIPJI TA' MONITORAĠĠ U TA' RAPPORTAĠĠ

Sabiex ikun żgurat monitoraġġ u rapportaġġ preċiż u verifikabbli ta' emissjonijiet tal-gassijiet serra taħt id-Direttiva 2003/87/KE, il-monitoraġġ u r-rapportaġġ għandhom ikunu bbażati fuq il-prinċipji li ġejjin:

Kompletezza. Il-monitoraġġ u r-rapportaġġ għal installazzjoni għandhom ikopru l-emissjonijiet mill-proċessi u mill-kombustjoni kollha mis-sorsi ta' l-emissjoni u mill-flussi mis-sorsi kollha li jappartjenu lill-attivitajiet li ġew elenkati fl-Anness I għad-Direttiva 2003/87/KE u tal-gassijiet serra li ġew speċifikati f'relazzjoni għal dawk l-attivitajiet waqt li jkun evitat l-għadd doppju.

Konsistenza. L-emissjonijiet immonitorjati u rrapportati għandhom jkunu komparabbli maż-żmien, billi jintużaw l-istess metodoloġiji ta' monitoraġġ u l-istess settijiet ta' data. Il-metodoloġiji ta' monitoraġġ jistgħu jitbiddlu skond id-dispożizzjonijiet ta' dawn il-Linji ta' Gwida jekk il-preċiżjoni tad-data rrapportata titjieb. Il-bidliet fil-metodoloġiji ta' monitoraġġ għandhom ikunu soġġetti għall-approvazzjoni mill-awtorità kompetenti u għandhom ikunu ddokumentati b'mod sħiħ skond dawn il-linji ta' gwida.

Trasparenza. Id-data dwar il-monitoraġġ, inklużi s-suppożizzjonijiet, ir-referenzi, id-data dwar l-attività, il-fatturi ta' emissjoni, il-fatturi ta' ossidazzjoni u l-fatturi ta' konverżjoni għandhom jinkisbu, jiġu rreġistrati, ikkompilati, analizzati u ddokumentati b'mod li jippermetti r-riproduzzjoni tad-determinazzjoni ta' l-emissjonijiet mill-verifikatur u mill-awtorità kompetenti.

Verità. Għandu jkun żgurat li d-determinazzjoni ta' l-emissjonijiet sistematikament la tkun aktar minn u lanqas inqas mill-emissjonijiet veri. Is-sorsi ta' inċertezzi għandhom ikunu identifikati u mnaqqsa sakemm ikun prattikabbli. Għandha tkun eżerċitata diliġenza xierqa biex ikun żgurat li l-kalkulazzjoni u l-kejl ta' l-emissjonijiet juru l-ogħla livell ta' preċiżjoni li jista' jintlaħaq. L-operatur għandu jippermetti assigurazzjoni raġonevoli ta' l-integrità ta' l-emissjonijiet irrapportati li għandhom ikunu ddeterminati. L-emissjonijiet għandhom ikunu determinati billi jintużaw il-metodoloġiji ta' monitoraġġ xierqa li ġew stabbiliti f'dawn il-Linji ta' Gwida. L-apparat kollu li jintuża għall-kejl bil-miter jew ta' ttestjar ieħor li jintuża biex tkun irrapportata data dwar il-monitoraġġ għandu jkun applikat, miżmum f'kundizzjoni tajba u kkalibrat b'mod xieraq, u kkontrollat. L-ispreadsheets u għodod oħra li jintużaw biex tinħażen u tkun immanipulata d-data dwar il-monitoraġġ għandhom ikunu ħielsa mill-iżbalji. L-emissjonijiet irrapportati u l-iżvelar relatat għandhom ikunu ħielsa minn dikarazzjonijiet żbaljati materjali, għandhom jevitaw preġudizzju fl-għażla u fil-preżentazzjoni ta' l-informazzjoni, u għandhom jipprovdu rendikont kredibbli u bbilanċjat ta' l-emissjonijiet ta' installazzjoni.

L-effikaċja fin-nefqa. Meta tingħażel metodoloġija ta' monitoraġġ, it-titjib li jiġi minn aktar preċiżjoni għandhom ikunu bbilanċjati ma' l-ispejjeż addizzjonali. Għalhekk, il-monitoraġġ u r-rapportaġġ ta' l-emissjonijiet għandhom jimmiraw għall-ogħla livell ta' preċiżjoni li jista' jintlaħaq, ħlief jekk ma jkunx vijabbli teknikament jew se jwassal għal spejjeż għoljin wisq. Il-metodoloġija ta' monitoraġġ stess għandha tiddeskrivi l-istruzzjonijiet lill-operatur b'mod loġiku u sempliċi, biex b'hekk tkun evitata d-duplikazzjoni ta' l-isforzi u jitqiesu s-sistemi eżistenti stabbiliti fl-installazzjoni.

Fedeltà. L-utenti għandhom ikunu jistgħu jserħħu moħħhom li rapport dwar l-emissjonijiet li ġie vverifikat jirrappreżenta b'mod fidili dak li jew kien intenzjonat li jirrappreżenta jew li raġonevolment wieħed jista' jistenna li jirrappreżenta.

Titjib fir-rendiment tal-monitoraġġ u tar-rapportaġġ ta' l-emissjonijiet. Il-proċess biex ikunu vverifikati r-rapporti dwar l-emissjonijiet għandu jkun għodda effettiva u affidabbli fl-appoġġ tiegħu għall-proċeduri ta' assigurazzjoni tal-kwalità u ta' kontroll tal-kwalità, fejn tkun provduta informazzjoni li fuqha jista' jaġixxi operatur biex jittejjeb ir-rendiment tiegħu fil-monitoraġġ u fir-rapportaġġ ta' l-emissjonijiet.

4. MONITORAĠĠ TA' L-EMISSJONIJIET TAL-GASSIJIET SERRA

4.1. LIMITI

Il-proċess ta' monitoraġġ u ta' rapportaġġ għal installazzjoni għandu jinkludi l-emissjonijiet tal-gassijiet serra rilevanti kollha mis-sorsi ta' emissjonijiet u/jew mill-flussi mis-sorsi kollha li jappartjenu għal attivitajiet imwettqa fl-installazzjoni u li huma elenkati fl-Anness I għad-Direttiva 2003/87/KE, kif ukoll minn attivitajiet u gassijiet serra li ġew inklużi minn Stat Membru skond l-Artikolu 24 tad-Direttiva 2003/87/KE.

L-Artikolu 6(2)(b) tad-Direttiva 2003/87/KE jeħtieġ li l-permessi għall-emissjonijiet ta' gassijiet serra għandhom jinkludu deskrizzjoni ta' l-attivitajiet u l-emissjonijiet mill-installazzjoni. Għaldaqstant, is-sorsi ta' l-emissjoni u l-flussi mis-sorsi kollha mill-attivitajiet li ġew elenkati fl-Anness I għad-Direttiva 2003/87/KC li għandhom ikunu mmonitorjati u rrapportati għandhom ikunu elenkati fil-permess. L-Artikolu 6(2)(c) tad-Direttiva 2003/87/KE jesiġi li l-permessi ta' l-emissjonijiet tal-gassijiet serra għandhom jinkludu r-rekwiżiti tal-monitoraġġ, u għandhom jispeċifikaw il-metodoloġija u l-frekwenza tal-monitoraġġ.

L-emissjonijiet minn magni mobbli ta' kombustjoni interna li jintużaw għal skopijiet ta' transport għandhom ikunu esklużi mill-istimi ta' l-emissjonijiet.

Il-monitoraġġ ta' l-emissjonijiet għandu jinkludi l-emissjonijiet minn operazzjonijiet regolari u minn avvenimenti anormali inklużi meta jinxtegħlu u jintfwew il-magni u s-sitwazzjonijiet ta' emerġenza matul il-perjodu ta' rapportaġġ.

Jekk il-kapaċitajiet jew ir-riżultati tal-produzzjoni separata jew ikkombinata ta'attività waħda jew ta' diversi attivitajiet li jappartjenu għall-istess sottointestatura ta' l-attività fl-Anness I għad-Direttiva 2003/87/KE jaqbżu l-limitu rispettiv li ġie definit f'dak l-Anness f'installazzjoni waħda jew f'sit wieħed, l-emissjonijiet kollha mis-sorsi ta' emissjoni u/jew mill-flussi mis-sorsi kollha ta' l-attivitajiet kollha li ġew elenkati f'dak l-Anness fl-installazzjoni jew fis-sit rispettiv għandhom ikunu mmonitorjati u rrapportati.

Jekk installazzjoni ta' kombustjoni addizzjonali, bħal installazjoni ta' sħana u enerġija kkombinati, titqies bħala parti minn installazzjoni li qed twettaq attività oħra ta' l-Anness I jew bħala installazzjoni separata jiddependi miċ-ċirkostanzi lokali u għandu jkun stabbilit fil-permess ta' l-emissjonijiet tal-gassijiet serra ta' l-installazzjoni.

L-emissjonijiet kollha minn installazzjoni għandhom ikunu assenjati lil dik l-installazzjoni, ikunu xi jkunu l-esportazzjonijiet tas-sħana jew ta' l-elettriku lejn installazzjonijiet oħra. L-emissjonijiet li jkunu assoċjati mal-produzzjoni tas-sħana jew ta' l-elettriku importati minn installazzjonijiet oħra m'għandhomx ikunu assenjati lill-installazzjoni li qed timporta.

4.2. METODOLOĠIJI BBAŻATI FUQ KALKULAZZJONI U KEJL

L-Anness IV għad-Direttiva 2003/87/KE jippermetti determinazzjoni ta' l-emissjonijiet billi tintuża jew:

— metodoloġija bbażata fuq kalkulazzjoni, li tiddetermina l-emissjonijiet minn flussi mis-sors li jkunu bbażati fuq data dwar l-attività miksuba permezz ta' sistemi ta' kejl u ta' parametri addizzjonali minn analiżijiet tal-laboratorju jew minn fatturi standard.

— metodoloġija bbażata fuq il-kejl, li tiddetermina l-emissjonijiet minn sors ta' emissjoni permezz ta' kejl kontinwu tal-konċentrazzjoni tal-gass serra rilevanti tal-flue gas u tal-fluss tal-flue gas.

L-operatur jista' jipproponi li tintuża metodoloġija bbażata fuq kejl jekk jista' juri li:

— tirriżulta b'mod affidabbli f'valur aktar preċiż ta' emissjonijiet annwali ta' l-installazzjoni minn metodoloġija bbażata fuq kalkulazzjoni alternattiva, filwaqt li jiġu evitati spejjeż li mhumiex raġonevoli; u

— il-paragun bejn metodoloġija bbażata fuq kejl u dik ibbażata fuq kalkulazzjoni hija bbażata fuq settijiet identiċi ta' sorsi ta' emissjoni u ta' flussi mis-sorsi.

L-użu ta' metodoloġija bbażata fuq kejl għandha tkun soġġetta għall-approvazzjoni ta' l-awtorità kompetenti. Għal kull perjodu ta' rapportaġġ l-operatur għandu jikkorrobora l-emissjonijiet imkejla permezz ta' metodoloġija bbażata fuq kalkulazzjoni skond id-dispożizzjonijiet tat-taqsima 6.3c.

L-operatur jista', bl-approvazzjoni ta' l-awtorità kompetenti, jikkombina l-metodoloġija bbażata fuq kejl u l-metodoloġija bbażata fuq kalkulazzjoni għal sorsi ta' emissjoni u għal flussi mis-sorsi differenti li jappartjenu lil installazzjoni waħda. L-operatur għandu jiżgura ruħu u juri li ma jkun hemm la lakuni u lanqas għadd doppju fejn għandhom x'jaqsmu l-emissjonijiet.

4.3. IL-PJAN TA' MONITORAĠĠ

Skond l-Artikolu 6(2)(c) tad-Direttiva 2003/87/KE l-permessi ta' l-emissjonijiet tal-gassijiet serra għandhom jinkludu r-rekwiżiti tal-monitoraġġ, u għandhom jispeċifikaw il-metodoloġija u l-frekwenza tal-monitoraġġ.

Il-metodoloġija ta' monitoraġġ hija parti mill-pjan ta' monitoraġġ li għandu jkun approvat mill-awtorità kompetenti skond il-kriterji li ġew stabbiliti f'din it-taqsima u fis-sotto-taqsimiet tagħha. L-Istat Membru jew l-awtoritajiet kompetenti tiegħu għandu jiżgura ruħu li l-metodoloġija ta' monitoraġġ li għandha tkun applikata mill-installazzjonijiet tkun speċifikata jew fil-kundizzjonijiet tal-permess jew, fejn ikun konsistenti mad-Direttiva 2003/87/KE, skond regoli ġenerali li jorbtu.

L-awtorità kompetenti għanda tikkontrolla u tapprova l-pjan ta' monitoraġġ ippreparat mill-operatur qabel ma jibda l-perjodu ta' rapportaġġ, u għal darb'oħra wara kwalunkwe bidla sostanzjali fil-metodoloġija ta' monitoraġġ li tkun ġiet applikata għal installazzjoni kif ġie elenkat tliet paragrafi 'l isfel.

Bla ħsara għat-taqsima 16, il-pjan ta' monitoraġġ għandu jkun fih il-kontenut li ġej:

a) id-deskrizzjoni ta' l-installazzjoni u l-attivitajiet imwettqa mill-installazzjoni li jridu jkunu mmonitorjati;

b) informazzjoni dwar ir-responsabbiltajiet għall-monitoraġġ u għar-rapportaġġ i ħdan l-installazzjoni;

ċ) lista ta' sorsi ta' emissjoni u ta' flussi mis-sorsi li għandhom ikunu mmonitorjati għal kull attività mwettqa fi ħdan l-installazzjoni;

d) deskrizzjoni tal-metodoloġija bbażata fuq kalkulazzjoni jew tal-metodoloġija bbażata fuq kejl li għandha tintuża;

e) lista u deskrizzjoni tas-saffi għad-data dwar l-attività, għall-fatturi ta' emissjoni, għall-fatturi ta' ossidazzjoni u għall-fatturi ta' konverżjoni għal kull wieħed mill-flussi mis-sors li għandhom jiġu mmonitorjati;

f) deskrizzjoni tas-sistemi ta' kejl, u l-ispeċifikazzjoni u l-lok eżatt ta' l-istrumenti tal-kejl li għandhom jintużaw għal kull wieħed mill-flussi mis-sors li għandhom jiġu mmonitorjati;

g) evidenza li turi l-konformità mal-limiti ta' inċertezza għad-data dwar l-attività u parametri oħrajn (fejn japplika) għas-saffi applikati għal kull fluss mis-sors;

h) jekk ikun applikabbli, deskrizzjoni tal-metodu li għandu jintuża għat-teħid ta' kampjuni ta' fjuwil u ta' materjali għad-determinazzjoni tal-valur kalorifiku nett, tal-kontenut ta' karbonju, tal-fatturi ta' emissjoni, tal-fattur ta' ossidazzjoni u ta' konverżjoni u tal-kontenut ta' bijomassa għal kull wieħed mill-flussi mis-sors;

i) deskrizzjoni tas-sorsi intenzjonati jew tal-metodi analitiċi għad-determinazzjoni tal-valuri kalorifiċi netti, tal-kontenut ta' karbonju, tal-fattur ta' emissjoni, tal-fatturi ta' ossidazzjoni, tal-fattur ta' konverżjoni jew tal-frazzjoni ta' bijomassa għal kull wieħed mill-flussi mis-sors;

j) jekk ikun applikabbli, lista u deskrizzjoni tal-laboratorji li mhumiex akkreditati u tal-proċeduri analitiċi rilevanti inkluża lista tal-miżuri ta' l-assigurazzjoni tal-kwalità kollha li huma rilevanti eż. paraguni bejn il-laboratorji kif ġie deskritt fit-taqsima 13.5.2;

k) jekk ikun applikabbli, deskrizzjoni tas-sistemi ta' kejl ta' emissjonijiet kontinwi li għandhom jintużaw għall-monitoraġġ ta' sors ta' emissjoni, jiġifieri l-punti tal-kejl, il-frekwenza tal-kejl, l-apparat użat, il-proċeduri ta' kalibrazzjoni, il-proċeduri tal-ġbir u taż-żamma tad-data u l-metodu biex il-kalkulazzjoni tkun ikkorroborata u r-rapportaġġ tad-data dwar l-attività, tal-fatturi ta' emissjoni u ta' affarijiet simili;

l) jekk ikun applikabbli, fejn jiġi applikat dak li jissejjaħ il-“metodu ta' rimedju” (it-taqsima 5.3): deskrizzjoni komprensiva tal-metodu u l-analiżi ta' inċertezza, jekk mhux diġà koperti mill-punti a) sa k) ta' din il-lista;

m) deskrizzjoni tal-proċeduri għall-akkwist tad-data u ta' l-attivitajiet ta' mmaniġġjar u ta' l-attivitajiet ta' kontroll kif ukoll deskrizzjoni ta' l-attivitajiet (ara t-taqsima 10.1-10.3);

n) fejn ikun applikabbli, informazzjoni dwar il-konnessjonijiet rilevanti ma' attivitajiet imwettqa taħt l-iskema Komunitarja ta' eko-ġestjoni u ta' verifika (EMAS) u sistemi oħra ta' ġestjoni ambjentali (eż. ISO14001:2004), b'mod partikolari dwar proċeduri u kontrolli b'rilevanza għall-monitoraġġ u għar-rapportaġġ ta' l-emissjonijiet tal-gassijiet serra.

Il-metodoloġija ta' monitoraġġ għandha tinbidel jekk din ittejjeb il-preċiżjoni tad-data rrapportata, ħlief jekk dan ma jkunx teknikament vijabbli jew ikun iwassal għal spejjeż għoljin wisq.

Bidla sostanzjali fil-metodoloġija ta' monitoraġġ bħala parti mill-pjan ta' monitoraġġ għandha tkun soġġetta għall-approvazzjoni ta' l-awtorità kompetenti jekk tikkonċerna:

— bidla tal-klassifikazzjoni ta' l-installazzjoni kif ġie stabbilit fit-tabella 1,

— bidla bejn il-metodoloġija bbażata fuq kalkulazzjoni jew dik ibbażata fuq kejl li tintuża biex ikunu ddeterminati l-emissjonijiet,

— żjieda fl-inċertezza tad-data dwar l-attività jew ta' parametri oħra (fejn ikun applikabbli) li timplika livell ta' saff differenti.

Il-bidliet l-oħra kollha u l-bidliet proposti l-oħra kollha fil-metodoloġija ta' monitoraġġ jew fil-settijiet sottostanti tad-data għandhom ikunu nnotifikati lill-awtorità kompetenti mingħajr dewmien żejjed wara li l-operatur ikun sar konxju minnhom jew bir-raġonevolezza kollha seta' sar konxju minnhom, sakemm ma jkunx speċifikat mod ieħor fil-pjan ta' monitoraġġ.

Il-bidliet fil-pjan ta' monitoraġġ għandhom ikunu ddikjarati, iġġustifikati u ddokumentati b'mod sħiħ u b'mod ċar fir-reġistri interni ta' l-operatur.

Awtorità kompetenti għandha teħtieġ li l-operatur ibiddel il-pjan ta' monitoraġġ tiegħu jekk il-pjan ta' monitoraġġ tiegħu m'għadux konformi mar-regoli stabbiliti f'dawn il-Linji ta' Gwida.

Sabiex ikun hemm skambju ta' informazzjoni bejn l-awtoritajiet kompetenti u l-Kummissjoni dwar il-monitoraġġ, ir-rapportaġġ u l-verifikazzjoni taħt dawn il-linji ta' gwida u l-applikazzjoni koerenti tagħha l-Istati Membri għandhom jiffaċilitaw proċess annwali ta' assigurazzjoni tal-kwalità u ta' evalwazzjoni tal-monitoraġġ, tar-rapportaġġ u tal-verifikazzjoni mibdija mill-Kummissjoni skond l-Artikolu 21(3) tad-Direttiva 2003/87/KE.

5. METODOLOĠIJI GĦALL-EMISSJONIJIET TAS-CO2 IBBAŻATI FUQ KALKULAZZJONI

5.1. FORMULI TAL-KALKULAZZJONI

Il-kalkulazzjoni ta' l-emissjonijiet tas-CO2 għandha tkun ibbażata jew fuq il-formula li ġejja:

Emissjonijiet tas-CO2 = data dwar l-attività * fattur ta' emissjoni * fattur ta' ossidazzjoni

jew fuq metodu alternattiv jekk ikun iddefinit fil-linji ta' gwida speċifiċi għall-attività.

L-espressjonijiet fi ħdan din il-formula huma speċifikati għal emissjoni mill-kombustjoni u għal emissjonijiet minn proċessi kif ġej:

Emissjonijiet mill-kombustjoni:

Id-data dwar l-attività għandha tkun ibbażata fuq il-konsum tal-fjuwil. Il-kwantità ta' fjuwil użata għandha tkun espressa f'termini ta' kontenut ta' enerġija bħal TJ sakemm ma jkunx indikat mod ieħor f'dawn il-Linji ta' Gwida. Il-fattur ta' emissjoni għandu jkun espress bħala tCO2/TJ, sakemm ma jkunx indikat mod ieħor f'dawn il-Linji ta' Gwida. Meta fjuwil ikun kkonsmat, mhux il-karbonju kollu li jkun hemm fil-fjuwil jiġi ossidizzat għal CO2. L-ossidazzjoni inkompleta tiġri minħabba l-ineffiċjenzi fil-proċess ta' kombustjoni li jħallu parti mill-karbonju mhux maħruq jew parzjalment ossidizzat bħala nugrufun jew irmied. Karbonju mhux ossidizzat jew parzjalment ossidizzat jitqies fil-fattur ta' ossidazzjoni li għandu jkun espress bħala frazzjoni. Il-fattur ta' ossidazzjoni għandu jkun espress bħala frazzjoni ta' wieħed. Il-formula tal-kalkulazzjoni li tirriżulta hija:

Emissjonijiet tas-CO2 = fluss ta' fjuwil [t jew Nm3] * valur kalorifiku nett [TJ/t jew TJ/Nm3] * fattur ta' emissjoni [tCO2/TJ] * fattur ta' ossidazzjoni

Il-kalkulazzjoni ta' l-emissjonijiet mill-kombustjoni hija speċifikata aktar fl-Anness II.

Emissjonijiet minn proċessi:

Id-data dwar l-attività għandha tkun ibbażata fuq il-konsum materjali, fuq l-ammont ipproċessat jew fuq il-kwota ta' produzzjoni u espressa f't jew Nm3. Il-fattur ta' emissjoni għandu jkun espress f'[t CO2/t jew t CO2/Nm3. Il-karbonju li jinstab f'materjali ta' input li mhuwiex ikkonvertit f'CO2 matul il-proċess, jitqies fil-fattur ta' konverżjoni li għandu jkun espress bħala frazzjoni. Fil-każ li fattur ta' konverżjoni jitqies fil-fattur ta' emissjoni, m'għandux ikun applikat fattur ta' konverżjoni separat. Il-kwantità ta' materjal ta' input li jintuża għandu jkun espress f'termini ta' massa jew ta' volum [t jew Nm3. Il-formula ta' kalkulazzjoni li tirriżulta hija:

Emissjonijiet tas-CO2 = data dwar l-attività [t jew Nm3] * fattur ta' emissjoni [t CO2/t jew Nm3] * fattur ta' konverżjoni

Il-kalkulazzjoni ta' l-emissjonijiet minn proċessi hija speċifikata aktar fil-linji ta' gwida speċifiċi għall-attività fl-Annessi II-XI. Mhux il-metodi ta' kalkulazzjoni kollha li hemm fl-Annessi II sa XI jużaw fattur ta' konverżjoni.

5.2. SAFFI TA' METODI

Il-linji ta' gwida speċifiċi għal attività li ġew stabbiliti fl-Annessi II sa XI fihom metodoloġiji speċifiċi biex ikunu ddeterminati l-varjabbli li ġejjin: id-data dwar l-attività (li tikkonsisti fiż-żewġ varjabbli fluss ta' fjuwil/materjal u valur kalorifiku nett), il-fatturi ta' emissjoni, id-data tal-kompożizzjoni, il-fatturi ta' ossidazzjoni u ta' konverżjoni. Dawn il-metodi differenti huma jissejħu saffi. Iż-żjieda fin-numru li jingħataw lis-saffi mill-1 'il fuq tirrifletti żjieda fil-livelli ta' preċiżjoni, bis-saff li għandu l-ogħla numru jkun is-saff ippreferut.

L-operatur jista' japplika livelli differenti ta' saffi li huma approvati lill-varjabbli differenti l-fluss ta' fjuwil/materjal, il-valur kalorifiku nett, il-fatturi ta' emissjoni, id-data ta' kompożizzjoni, il-fatturi ta' ossidazzjoni jew ta' konverżjoni li jintużaw fi ħdan kalkulazzjoni waħda. L-għażla tas-saffi għandha tkun soġġetta għall-approvazzjoni mill-awtorità kompetenti (ara t-taqsima 4.3).

Is-saffi ekwivalenti jissejħu bl-istess numru tas-saff u b'ittra speċifika ta' l-alfabett (eż.: Saff 2a u 2b). Għal dawk l-attivitajiet fejn jiġu provduti metodi ta' kalkulazzjoni alternattivi fi ħdan dawn il-Linji ta' Gwida (eż. fl-Anness VII: “Metodu A – Ibbażat fuq l-Input fil-Kalkara” u “Metodu B – Ibbażat fuq Produzzjoni tal-Laqx”) operatur jista' jbiddel biss minn metodu għall-ieħor jekk jista' juri għas-sodisfazzjon ta' l-awtorità kompetenti li bidla bħal din se twassal għal monitoraġġ u rapportaġġ ta' l-emissjonijiet ta' l-attività rilevanti aktar preċiżi.

Il-metodu ta' l-ogħla saff għandu jiġi użat mill-operaturi kollha biex ikunu ddeterminati l-varjabbli kollha għall-flussi mis-sors kollha għall-installazzjonijiet kollha ta' kategorija B jew C. Huwa biss jekk jintwera għas-sodisfazzjon ta' l-awtorità kompetenti li l-metodu ta' l-ogħla saff mhuwiex teknikament vijabbli jew li se jwassal għal spejjeż għoljin wisq, li jista' jintuża l-livell aktar baxx li jmiss għal dak il-varjabbli fi ħdan metodoloġija ta' monitoraġġ. Għal installazzjonijiet b'emissjonijiet ta' aktar minn 500 kilotunnellata metrika ta' CO2 fossili annwali (jiġifieri “l-installazzjonijiet tal-Kategorija C”) l-Istat Membru għandu jinnotifika lill-Kummisjoni, skond l-Artikolu 21 tad-Direttiva 2003/87/KE, jekk l-applikazzjoni ta' kombinazzjoni tal-metodi ta' l-ogħla saff għall-flussi mis-sors maġġuri kollha ma ssirx.

Bla ħsara għat-taqsima 16 l-Istati Membri jridu jiżguraw irwieħhom li għall-flussi mis-sors maġġuri kollha, l-operaturi japplikaw bħala minimu s-saffi kif ġew stabbiliti fit-tabella 1 t'aktar 'l isfel, ħlief jekk dan ma jkunx vijabbli teknikament.

It-tnejn bla ħsara għal approvazzjoni mill-awtorità kompetenti, l-operatur jista' jagħżel bħala minimu l-livell tas-saff 1 għall-varjabbli li jintużaw biex ikunu kkalkulati l-emissjonijiet minn flussi mis-sors minuri u japplika metodi għall-monitoraġġ u għar-rapportaġġ billi juża l-metodu ta' stima bla ebda saff tiegħu għal flussi mis-sors de-minimis.

Mingħajr dewmien żejjed, l-operatur għandu jipproponi bidliet għas-saffi applikati meta:

— id-data aċċessibbli tkun inbidlet, biex b'hekk ikun hemm lok għal livell ogħla ta' preċiżjoni fid-deteriminazzjoni ta' l-emissjonijiet;

— tibda emissjoni li qabel ma kinitx teżisti;

— il-firxa ta' fjuwils jew ta' materja prima rilevanti inbidlet b'mod sostanzjali;

— ġew skoperti żbalji fid-data li rriżultaw mill-metodoloġija ta' monitoraġġ;

— l-awtorità kompetenti talbet li jkun hemm bidla.

Għall-fjuwil u għall-materjali tal-bijomassa li jikkwalifikaw bħala puri, għall-installazzjonijiet, jew għall-partijiet li jistgħu jiġu identifikati teknikament tagħhom, jistgħu jkunu applikati l-metodi bla ebda saff, sakemm il-valur rispettiv irid jintuża għat-tnaqqis tas-CO2 li ġej mill-bijomassa mill-emissjonijiet li ġew iddeterminati permezz ta' kejl ta' emissjonijiet kontinwu. Dawn il-metodi bla ebda saff jinkludu l-metodu tal-bilanċ ta' l-enerġija. L-emissjonijiet tas-CO2 minn kontaminati fossili għal fjuwils u l-materjali li jikkwalifikaw bħala bijomassa pura għandhom ikunu rrapportati taħt il-fluss mis-sors tal-bijomassa u jistgħu jkunu stmati billi jintużaw metodi bla ebda saff. Il-fjuwils u l-materjali mħalltin li fihom il-bijomassa għandhom ikunu kkaratterizzati billi jkunu applikati d-dispożizzjonijiet tat-taqsima 13.4 ta' dan l-Anness, ħlief jekk il-fluss mis-sors jikkwalifika bħala de-minimis.

Jekk il-metodoloġija ta' l-ogħla saff, jew is-saff miftiehem li huwa speċifiku għall-varjabbli mhux vijabbli temporanjament għal raġunijiet tekniċi, operatur jista' japplika l-ogħla saff li jista' jintlaħaq sakemm tali żmien meta l-kundizzjonijiet għall-applikazzjoni tas-saff ta' l-ewwel reġgħu ġew irrestawrati. Mingħajr dewmien żejjed, l-operatur għandu jipprovdi provi tal-ħtieġa għal bidla fis-saffi lill-awtorità kompetenti u dettalji tal-metodoloġija ta' monitoraġġ interim. L-operatur għandu jieħu l-azzjoni meħtieġa kollha biex jippermetti r-restawr fil-pront tas-saff oriġinali għal raġunijiet ta' monitoraġġ u rapportaġġ.

Il-bidliet tas-saffi għandhom ikunu ddokumentati b'mod sħiħ. It-trattament tal-lakuni minuri tad-data li jirriżultaw miż-żminijiet meta s-sistemi ta' kejl ma jkunux qed jitħaddmu għandu jsegwi prattika professjonali tajba li tiżgura stima konservattiva ta' l-emissjonijiet, meta jitqiesu d-dispożizzjonijiet tad-Dokument ta' Referenza dwar il-Prinċipji Ġenerali tal-Monitoraġġ ta' Lulju 2003 tal-Kontroll u l-Prevenzjoni Integrat tat-Tniġġiż (IPPC) (1). Meta fi ħdan perjodu ta' rapportaġġ is-saffi jinbidlu, ir-riżultati għall-attività affetwata għandhom ikunu kkalkulati u rrapportati bħala taqsimiet separati tar-rapport annwali lill-awtorità kompetenti għall-partijiet rispettivi tal-perjodu ta' rapportaġġ.

Tabella 1

Rekwiżiti Minimi

(“m.a.” tfisser “mhux applikabbli”)

Il-Kolonna A għal “installazzjonijiet tal-kategorija A” (tfisser installazzjonijiet b'medja ta' emissjonijiet irrapportati kull sena matul il-perjodu ta' skambju preċedenti (jew stima jew projezzjoni konservattiva jekk l-emissjonijiet irrapportati mhumiex disponibbli jew m'għadx għadhom applikabbli) ugwali għal jew inqas minn 50 kilotunnellata metrika ta' CO2 fossili qabel it-tnaqqis tas-CO2 ittrasferit),

Il-Kolonna B għal “installazzjonijiet tal-kategorija B” (tfisser installazzjonijiet b'medja ta' emissjonijiet irrapportati kull sena matul il-perjodu ta' skambju preċedenti (jew stima jew projezzjoni konservattiva jekk l-emissjonijiet irrapportati mhumiex disponibbli jew m'għadx għadhom applikabbli) ta' aktar minn 50 kilotunnellata metrika u ugwali għal jew inqas minn 500 kilotunnellata metrika ta' CO2 fossili qabel it-tnaqqis tas-CO2 ittrasferit

u l-Kolonna C għal “installazzjonijiet tal-kategorija C” (tfisser installazzjonijiet b'medja ta' emissjonijiet irrapportati kull sena matul il-perjodu ta' skambju preċedenti (jew stima jew projezzjoni konservattiva jekk l-emissjonijiet irrapportati mhumiex disponibbli jew m'għadx għadhom applikabbli) ta' aktar minn 500 kilotunnellata metrika ta' CO2 fossili qabel it-tnaqqis tas-CO2 ittrasferit).

data dwar l-attività Fattur ta' emissjoni data tal-Kompożizzjoni Fattur ta' ossidazzjoni Fattur ta' konverżjoni Fluss tal-Fjuwil Valur Kalorifiku Nett Anness/Attività A B C A B C A B C A B C A B C A B C II: Kombustjoni Fjuwils Kummerċjali standard 2 3 4 2a/2b 2a/2b 2a/2b 2a/2b 2a/2b 2a/2b m.a. m.a. m.a. 1 1 1 m.a. m.a. m.a. Fjuwil f'forma ta' gass u fjuwils likwidi oħrajn 2 3 4 2a/2b 2a/2b 3 2a/2b 2a/2b 3 m.a. m.a. m.a. 1 1 1 m.a. m.a. m.a. Fjuwils solidi 1 2 3 2a/2b 3 3 2a/2b 3 3 m.a. m.a. m.a. 1 1 1 m.a. m.a. m.a. Metodu tal-Bilanċ tal-Massa għat-Terminali tal-Produzzjoni tal-Karbonju Iswed u li Jipproċessaw il-Gass 1 2 3 m.a. m.a. m.a. m.a. m.a. m.a. 1 2 2 m.a. m.a. m.a. m.a m.a m.a Flares 1 2 3 m.a. m.a. m.a. 1 2a/b 3 m.a. m.a. m.a. 1 1 1 m.a. m.a. Scrubbing Karbonat 1 1 1 m.a. m.a. m.a. 1 1 1 m.a. m.a. m.a. m.a. m.a. m.a. m.a. m.a. m.a Ġibs 1 1 1 m.a. m.a. m.a. 1 1 1 m.a. m.a. m.a. m.a. m.a. m.a. m.a. m.a. m.a





data dwar l-attività Fattur ta' emissjoni data tal-Kompożizzjoni Fattur ta' konverżjoni Fluss tal-Materjal Valur Kalorifiku Nett A B C A B C A B C A B C A B C III: Raffineriji Riġenerazzjoni ta' sustanza katalista li taqsam l-idrokarboni 1 1 1 m.a. m.a. m.a. m.a. m.a. m.a. m.a. m.a. m.a. m.a. m.a. m.a. Produzzjoni ta' l-Idroġenu 1 2 2 m.a. m.a. m.a. 1 2 2 m.a. m.a. m.a. m.a. m.a. m.a. IV: Fran tal-Kokk Bilanċ tal-massa 1 2 3 m.a. m.a. m.a. m.a. m.a. m.a. 2 3 3 m.a. m.a. m.a. Fjuwil bħala input tal-proċess 1 2 3 2 2 3 2 3 3 m.a. m.a. m.a. m.a. m.a. m.a. V: Xiwi u Sinterizzazzjoni tal-Metalli li Mhumiex Maħduma Bilanċ tal-massa 1 2 3 m.a. m.a. m.a. m.a. m.a. m.a. 2 3 3 m.a. m.a. m.a. Input ta' Karbonat 1 1 2 m.a. m.a. m.a. 1 1 1 m.a. m.a. m.a. 1 1 1 VI: Ħadid u Azzar Bilanċ tal-massa 1 2 3 m.a. m.a. m.a. m.a. m.a. m.a. 2 3 3 m.a. m.a. m.a. Fjuwil bħala input tal-proċess 1 2 3 2 2 3 2 3 3 m.a. m.a. m.a. m.a. m.a. m.a. VII: Siment Ibbażat fuq l-Input tal-Kalkara 1 2 3 m.a. m.a. m.a. 1 1 1 m.a. m.a. m.a. 1 1 2 Produzzjoni ta' Laqx 1 1 2 m.a. m.a. m.a. 1 2 3 m.a. m.a. m.a. 1 1 2. CKD 1 1 2 m.a. m.a. m.a. 1 2 2 m.a. m.a. m.a. m.a. m.a. m.a. Karbonju Mhux Karbonat 1 1 2 m.a. m.a. m.a. 1 1 2 m.a. m.a. m.a. 1 1 2 VIII: Ġir Karbonati 1 2 3 m.a. m.a. m.a. 1 1 1 m.a. m.a. m.a. 1 1 2 Alkali Earth Oxide 1 1 2 m.a. m.a. m.a. 1 1 1 m.a. m.a. m.a. 1 1 2. IX: Ħġieġ Karbonati 1 1 2 m.a. m.a. m.a. 1 1 1 m.a. m.a. m.a. m.a. m.a. m.a. X: Ċeramika Inputs ta' Karbonju 1 1 2 m.a. m.a. m.a. 1 2 3 m.a. m.a. m.a. 1. 1 2 Ossidu Alkali 1 1 2 m.a. m.a. m.a. 1 2 3 m.a. m.a. m.a. 1 1 2 Scrubbing 1 1 1 m.a. m.a. m.a. 1 1 1 m.a. m.a. m.a. m.a. m.a. m.a. XI: Polpa tal-Karta u Karta Metodu Standard 1 1 1 m.a. m.a. m.a. 1 1 1 m.a. m.a. m.a. m.a. m.a. m.a.

5.3. METODI TA' RIMEDJU

F'każijiet fejn mhux vijabbli teknikament jew li kieku jwaslu għal spejjeż li mhumiex raġonevoli biex ikunu applikati għall-inqas ir-rekwiżiti tas-saff 1 għall-flussi mis-sors kollha (ħlief id-de-minimis), l-operatur għandu japplika dak li jissejjaħ “metodu ta' rimedju”. Dan jeżenta lill-operatur mill-applikazzjoni tat-taqsima 5.2 ta' dan l-Anness u jippermetti t-tfassil ta' metodoloġija ta' monitoraġġ li hija għalkollox adattata għall-ħtiġijiet. L-operatur għandu juri għas-sodisfazzjon ta' l-awtorità kompetenti li billi tkun applikata din il-metodoloġija ta' monitoraġġ alternattiva għall-installazzjoni kollha, qed jiġu sodisfatti l-limiti ta' inċertezza ġenerali mogħtija fit-Tabella 2 għall-livell annwali ta' l-emissjonijiet tal-gassijiet serra għall-installazzjoni kollha.

L-analiżi ta' inċertezza għandha tikkwantifika l-inċertezzi tal-varjabbli u tal-parametri kollha li jkunu użati għall-kalkulazzjoni tal-livell annwali ta' l-emissjonijiet filwaqt li jitqies l-ISO – il-Gwida għall-Espressjoni ta' Inċertezza fil-Kejl (1995) (2) u l-ISO 5168:2005. L-analiżi għandha titwettaq qabel ma jiġi approvat il-pjan ta' monitoraġġ mill-awtorità kompetenti fuq il-bażi tad-data tas-sena preċedenti u għandha tkun aġġornata fuq bażi annwali. Dan l-aġġornament annwali għandu jkun ippreparat flimkien mar-rapport annwali dwar l-emissjonijiet u jrid ikun soġġett għal verifikazzjoni.

L-installazzjonijiet rispettivi li japplikaw il-metodi ta' rimedju għandhom ikunu nnotifikati mill-Istati Membri lill-Kummisjoni skond l-Artikolu 21 tad-Direttiva 2003/87/KE. L-operatur għandu jiddetermina u jirrapporta fir-rapport annwali dwar l-emissjonijiet, id-data fejn din tkun disponibbli, jew l-aħjar stimi tad-data dwar l-attività, tal-valuri kalorifiċi netti, tal-fatturi ta' emissjoni, tal-fatturi ta' ossidazzjoni u ta' parametri oħra – billi juża analiżijiet tal-laboratorju fejn ikun xieraq. Il-metodi rispettivi għandhom ikunu stabbiliti fil-pjan ta' monitoraġġ u għandhom ikunu approvati mill-awtorità kompetenti. It-Tabella 2 ma tapplikax għall-installazzjonijiet li jiddeterminaw l-emissjonijiet tal-gassijiet serra tagħhom billi jużaw sistemi ta' monitoraġġ ta' l-emissjonijiet kontinwu li japplikaw l-Anness XII.

Tabella 2

Limiti ta' Inċertezza Ġenerali ta' Rimedju

Kategorija ta' l-Installazzjoni Limitu ta' Inċertezza li għandu jintlaħaq għall-valur totali annwali ta' l-emissjoni A ±7,5 % B ±5,0 % C ±2,5 %

5.4. DATA DWAR L-ATTIVITÀ

Id-data dwar l-attività tirrappreżenta informazzjoni dwar il-fluss tal-materjal, il-konsum tal-fjuwil, il-materjal ta' input jew il-kwota ta' produzzjoni espressa bħala enerġija [TJ] (f'każijiet eċċezzjonali anki bħala massa jew volum [t jew Nm3], ara t-taqsima 5.5) fil-każ tal-fjuwils u massa jew volum fil-każ ta' materja prima jew prodotti [t jew Nm3].

Id-determinazzjoni tad-data dwar l-attività mill-operatur tista' tkun ibbażata fuq l-ammont li għalih inħarġet fattura ta' fjuwil jew ta' materjal determinata f'konformità ma' l-Anness I u s-saffi approvati ta' l-Annessi II sa XI.

Fejn id-data dwar l-attività għall-kalkulazzjoni ta' l-emissjonijiet ma tistax tkun iddeterminata direttament, id-data dwar l-attività għandha tkun iddeterminata permezz ta' valutazzjoni tal-bidliet fl-istokk:

Materjal C = Materjal P + (Materjal S – Materjal E) – Materjal O

fejn:

Materjal C : Materjal ipproċessat matul il-perjodu ta' rapportaġġ Materjal P : Materjal mixtri matul il-perjodu ta' rapportaġġ Materjal S : Stokk ta' materjal fil-bidu tal-perjodu ta' rapportaġġ Materjal E : Stokk ta' materjal fit-tmiem tal-perjodu ta' rapportaġġ Materjal O : Materjal użat għal skopijiet oħra (trasport jew bejgħ mill-ġdid)

F'każijiet fejn teknikament mhuwiex vijabbli jew kieku jwassal għal spejjeż għoljin wisq biex ikun iddeterminat il-“Materjal S” u l-“Materjal E” permezz ta' kejl dirett, l-operatur jista' jagħmel stima ta' dawn iż-żewġ kwantitajiet fuq il-bażi ta'

— data mis-snin preċedenti u korrelazzjoni mal-produzzjoni għall-perjodu ta' rapportaġġ jew

— metodi ddokumentati u data rispettiva fi prospetti finanzjarji vverifikati għall-perjodu ta' rapportaġġ.

F'każijiet fejn id-determinazzjoni tad-data dwar l-attività annwali għal preċiżament sena kalendarja sħiħa teknikament mhix vijabbli jew kieku twassal għal spejjeż li mhumiex raġonevoli, l-operatur jista' jagħżel il-ġurnata tax-xogħol li jmiss li tkun xierqa biex jissepara sena ta' rapportaġġ minn dik li jmiss. Id-devjazzjonijiet li jistgħu japplikaw għal fluss mis-sors wieħed jew għal diversi, għandhom ikunu rreġistrati b'mod ċar, għandhom jifformaw il-bażi ta' valur li huwa rappreżentattiv għas-sena kalendarja, u għandhom jitqiesu b'mod konsistenti għas-sena ta' wara.

5.5. FATTURI TA' EMISSJONI

Il-fatturi ta' emissjoni huma bbażati fuq il-kontenut ta' karbonju tal-fjuwils jew tal-materjali ta' input u jiġu espressi bħala tCO2/TJ (emissjonijiet mill-kombustjoni), jew tCO2/t jew tCO2/Nm3 (emissjonijiet minn proċess).

Sabiex jintlaħaq l-ogħla livell ta' trasparenza u l-iktar konsistenza wiesgħa possibbli bl-inventarji nazzjonali tal-gassijiet serra, l-użu tal-fatturi ta' emissjoni għal fjuwil espress bħala tCO2/t pjuttost milli bħala tCO2/TJ għall-emissjonijiet mill-kombustjoni huwa ristrett għal każijiet fejn l-operatur ikollu spejjeż li mhumiex raġonevoli.

Għall-konverżjoni tal-karbonju fil-valur rispettiv għas-CO2 għandu jintuża l-fattur (3) ta' 3,664 [t CO2/t C].

Il-fatturi ta' emissjoni u d-dispożizzjonijiet għall-iżvilupp tal-fatturi ta' emissjoni speċifiċi għall-attività ġew stabbiliti aktar 'l isfel fit-taqsimiet 11 u 13 ta' dan l-Anness.

Il-bijomassa titqies bħala newtrali fejn għandu x'jaqsam is-CO2. Għall-bijomassa għandu ikun applikat fattur ta' emissjoni ta' 0 [t CO2/TJ jew t jew Nm3] . Lista eżemplari ta' tipi differenti ta' materjali li jiġu aċċettati bħala bijomassa tingħata fit-taqsima 12 ta' dan l-Anness.

Għal fjuwils jew materjali li fihom kemm karbonju fossili kemm karbonju tal-bijomassa, għandu jkun applikat fattur ta' emissjoni mgħobbi (bil-komponenti ta' medja ta' fatturi), ibbażat fuq il-proporzjoni ta' karbonju fossili fil-kontenut totali ta' karbonju tal-fjuwil. Din il-kalkulazzjoni għandha tkun trasparenti u ddokumentata skond ir-regoli u l-proċeduri tat-taqsima 13 ta' dan l-Anness.

Is-CO2 inerenti li jiġi ttrasferit fi ħdan installazzjoni taħt l-UE-ETS bħala parti minn fjuwil (eż. gass tal-kalkara ta' funderija, gass tal-forn tal-kokk jew gass naturali) għandu jkun inkluż fil-fattur ta' emissjoni għal dak il-fjuwil.

Bla ħsara għal approvazzjoni mill-awtorità kompetenti, is-CO2 inerenti li joriġina minn fluss mis-sors iżda li wara jkun ittrasferit barra minn installazzjoni bħala parti minn fjuwil jista' jitnaqqas mill-emissjonijiet ta' dik l-installazzjoni – indipendentement minn jekk ikun fornut lil installazzjoni UE-ETS oħra jew le. Fi kwalunkwe każ, għandu jkun irrapportat bħala punt f'memorandum. L-installazzjonijiet ikkonċernati għandhom ikunu nnotifikati mill-Istati Membri lill-Kummisjoni taħt l-obbligi ta' l-Artikolu 21 tad-Direttiva 2003/87/KE.

5.6. FATTURI TA' OSSIDAZZJONI U TA' KONVERŻJONI

Għandu jintuża fattur ta' ossidazzjoni għal emissjonijiet mill-kombustjoni jew fattur ta' konverżjoni għal emissjonijiet minn proċessi biex jirrifletti l-proprozjon ta' karbonju li mhuwiex ossidizzat jew ikkonvertit fil-proċess. Għall-fatturi ta' ossidazzjoni r-rekwiżit biex ikun applikat l-ogħla saff ġie rinunzjat. Jekk fi ħdan installazzjoni jintużaw fjuwils differenti u jiġu kkalkulati fatturi ta' ossidazzjoni speċifiċi għal attività, bla ħsara għall-approvazzjoni mill-awtorità kompetenti, l-operatur jista' jiddetermina fattur ta' ossidazzjoni aggregat wieħed għall-attività u japplikah għall-fjuwils kollha, jew sakemm il-bijomassa tintuża, jattribwixi ossidazzjoni li mhix kompluta lil fluss tal-fjuwil maġġuri wieħed u juża valur ta' 1 għall-oħrajn.

5.7. CO2 ITTRASFERIT

Bla ħsara għall-approvazzjoni mill-awtorità kompetenti, l-operatur jista' jnaqqas mil-livell ikkalkulat ta' l-emissjonijiet ta' l-installazzjoni kwalunkwe CO2 li mhuwiex emess mill-installazzjoni iżda li ġie ttrasferit barra mill-installazzjoni bħala sustanza pura, jew ġie użat u marbut direttament fi prodotti jew bħala materja prima, sakemm it-tnaqqis ikun rifless bi tnaqqis rispettiv għall-attività u għall-installazzjoni li l-Istat Membru rispettiv jirrapporta fl-inventarju nazzjonali tiegħu lis-Segretarjat tal-Konvenzjoni Qafas tan-Nazzjonijiet Uniti dwar it-Tibdil fil-Klima. L-ammont rispettiv ta' CO2 għandu jkun irrapportat bħala punt f'memorandum. L-installazzjonijiet rispettivi għandhom ikunu notifikati mill-Istati Membri lill-Kummissjoni ta' l-UE taħt l-obbligi ta' l-Artikolu 21 tad-Direttiva 2003/87/KE. Il-każijiet potenzjali ta' “CO2 ittrasferit” barra minn installazzjoni jinkludu, fost l-oħrajn:

— CO2 pur li jintuża għall-karbonazzjoni tax-xorb;

— CO2 pur li jintuża bħala silġ niexef għal raġunijiet ta' tkessiħ;

— CO2 pur li jintuża bħala aġent għat-tifi tan-nar, refriġerant jew bħala gass tal-laboratorju;

— CO2 pur li jintuża għad-diżinfestazzjoni tal-qmuħ;

— CO2 pur li jintuża bħala solvent fl-industrija alimentari jew kimika,

— CO2 li jintuża u jintrabat fi prodotti jew f'materja prima fl-industrija kimika u tal-polpa tal-karti (eż. għall-urea jew għal karbonati preċipitati);

— karbonati marbuta bi prodott ta' assorbiment li jitnixxef bi sprej (SDAP – spray-dried absorption product) minn scrubbing nofsu niexef tal-flue gases;

Il-massa ta' CO2 jew ta' karbonat ittrasferit kull sena għandha tkun iddeterminata b'inċertezza massima ta' inqas minn 1,5 % jew direttament billi jintużaw miters li jkejlu l-fluss tal-volum jew tal-massa, billi jiżnu jew indirettament mill-massa tal-prodott rispettiv (eż. karbonati jew urea) fejn ikun rilevanti u jekk ikun xieraq.

F'każijiet, fejn parti mill-CO2 ittrasferit kien iġġenerat mill-bijomassa, jew kull darba li installazzjoni tkun koperta biss parzjalment mid-Direttiva 2003/87/KE, l-operatur għandu jnaqqas biss il-frazzjoni tal-massa rispettiva tas-CO2 ittrasferit li joriġina mill-fjuwils u mill-materjali fossili f'attivitajiet li huma koperti mid-Direttiva. Il-metodi rispettivi ta' attribuzzjoni għandhom ikunu konservattivi u huma soġġetti għal approvazzjoni mill-awtorità kompetenti.

6. METODOLOĠIJI BBAŻATI FUQ KEJL

6.1. ĠENERALI

Kif ġie stabbilit fit-taqsima 4.2, l-emissjonijiet tal-gassijiet serra jistgħu jkunu ddeterminati minn metodoloġija bbażata fuq kejl li tuża sistemi ta' kejl ta' emissjonijiet kontinwu (CEMS) mis-sorsi ta' emissjonijiet kollha jew minn dawk magħżula billi jintużaw metodi standardizzati jew aċċettati ladarba l-operatur ikun irċieva approvazzjoni mill-awtorità kompetenti qabel il-perjodu ta' rapportaġġ li l-użu ta' CEMS jilħaq preċiżjoni akbar mill-kalkulazzjoni ta' l-emissjonijiet billi jintuża l-metodu tas-saff l-aktar preċiż. Il-metodi speċifiċi għal metodoloġiji bbażati fuq il-kejl ġew stabbiliti fl-Anness XII ta' dawn il-Linji ta' Gwida. L-installazzjonijiet li japplikaw is-CEMS bħala parti mis-sistema ta' monitoraġġ tagħhom għandhom ikunu notifikati mill-Istati Membri lill-Kummisjoni ta' l-UE skond l-Artikolu 21 tad-Direttiva 2003/87/KE.

Il-proċeduri li ġew applikati għall-kejl tal-konċentrazzjonijiet, kif ukoll għall-flussi tal-massa jew tal-volum, fejn ikun disponibbli, għandhom ikunu skond metodu standardizzat li jillimita x-xaqliba fit-teħid ta' kampjuni u fil-kejl u għandu inċertezza tal-kejl magħrufa. Jekk ikunu disponibbli għandhom jintużaw l-Istandards CEN (jiġifieri dawk maħruġa mill-Kumitat Ewropew għall-Istandardizzazzjoni). Jekk l-istandards CEN ma jkunux disponibbli, għandhom japplikaw standards ISO xierqa (jiġifieri dawk maħruġa mill-Organizzazzjoni Internazzjonali għall-Istandardizzazzjoni) jew standards nazzjonali. Fejn ma jeżisti l-ebda standard applikabbli, fejn ikun possibbli il-proċeduri jistgħu jitwettqu skond abbozzi ta' standards xierqa jew skond linji ta' gwida għall-aħjar prattika ta' l-industrija.

L-istandards ta' l-ISO rilevanti jinkludu, fost l-oħrajn:

— ISO12039:2001 Emissjonijiet minn sors li ma jiċċaqlaqx – Determinazzjoni tal-monossidu tal-karbonju, tad-dijossidu tal-karbonju u ta' l-ossiġnu – Karatteristiċi tar-rendiment u kalibrazzjoni ta' metodu ta' kejl awtomatizzat,

— ISO 10396:2006 ‘Emissjonijiet minn sors li ma jiċċaqlaqx – Teħid ta' kampjuni għad-determinazzjoni awtomatizzata tal-konċentrazzjonijiet tal-gassijiet’,

— ISO 14164: 1999 Emissjonijiet minn sors li ma jiċċaqlaqx. Determinazzjoni tar-rata tal-fluss tal-volum tal-flussi tal-gass fit-tubi – metodu awtomatizzat.

Il-frazzjoni tal-bijomassa ta' l-emissjonijiet tas-CO2 imkejla għandhom jitnaqqsu fuq il-bażi tal-metodu tal-kalkulazzjoni u għandha tkun irrapportata bħala punt f'memorandum (ara t-taqsima 14 ta' dan l-Anness).

6.2. SAFFI GĦAL METODOLOĠIJI BBAŻATI FUQ KEJL

Skond l-Anness XII, l-operatur għandu juża l-ogħla livell tas-saff ta' installazzjoni għal kull sors ta' emissjoni li huwa elenkat fil-permess ta' l-emissjonijiet tal-gassijiet serra u li għalih l-emissjonijiet tal-gassijiet serra jiġu ddeterminati billi tkun applikata s-CEMS.

Huwa biss jekk jintwera għas-sodisfazzjon ta' l-awtorità kompetenti li l-metodu ta' l-ogħla saff teknikament mhuwiex vijabbli jew se jwassal għal spejjeż għoljin wisq, li jista' jinuża s-saff aktar baxx li jmiss għas-sors ta' emissjoni rilevanti. Għaldaqstant, għal kull sors ta' emissjoni, is-saff magħżul għandu jirrifletti l-ogħla livell ta' preċiżjoni li huwa teknikament vijabbli u li ma jwassalx għal spejjeż għoljin wisq. L-għażla tas-saffi għandha tkun soġġetta għall-approvazzjoni mill-awtorità kompetenti (ara t-taqsima 4.3).

Għall-perjodi ta' rapportaġġ 2008-2012 bħala minimu għandu jiġi applikat is-Saff 2 fl-Anness XII ħlief jekk teknikament ma jkunx vijabbli.

6.3. AKTAR PROĊEDURI U REKWIŻITI

a) Rati ta' Teħid ta' Kampjuni

Il-medji ta' kull siegħa (“siegħa valida ta' data”) għandhom ikunu kkalkulati għall-elementi kollha tad-determinazzjoni ta' l-emissjoni (kif ikun applikabbli) – kif ġie stabbilit fl-Anness XII – billi jintużaw il-punti tad-data kollha li huma disponibbli għal dik is-siegħa speċifika. F'każ ta' apparat li ma jkunx taħt kontroll jew ma jkunx qiegħed jitħaddem għal parti minn dik is-siegħa, il-medja fis-siegħa għandha tkun ikkalkulata pro rata għall-punti tad-data li jkun għad fadal għal dik is-siegħa speċifika. F'każ li siegħa valida ta' data ma tkunx tista' tkun ikkalkulata għal element ta' determinazzjoni ta' l-emissjoni, minħabba li inqas minn 50 % tan-numru massimu ta' punti tad-data fis-siegħa (4) huma disponibbli, is-siegħa tintilef. Għal kull każ fejn siegħa valida ta' data ma tkunx tista' tiġi kkalkulata, għandhom ikunu kkalkulati l-valuri ta' sostituzzjoni skond id-dispożizzjonijiet ta' din it-taqsima .

b) Data Nieqsa

Fejn siegħa valida ta' data ma tkunx tista' tiġi provduta għal element tal-kalkulazzjoni ta' l-emissjoni wieħed jew aktar minħabba li l-apparat ma jkunx taħt kontroll (eż. f'każ ta' żbalji fil-kalibrazzjoni jew fl-interferenza) jew ma kienx qed jitħaddem, l-operatur għandu jiddetermina l-valuri ta' sostituzzjoni għal kull siegħa ta' data nieqsa kif jintwera aktar 'l isfel.

i) Konċentrazzjonijiet

F'każ li siegħa valida ta' data ma tistax tkun ipprovduta għal parametru li tkejjel direttament bħala konċentrazzjoni (eż. GHGs, O2), valur ta' sostituzzjoni C*subst għal dik is-siegħa għandu ikun ikkalkulat kif ġej:

bi

il-medja aritmetika tal-konċentrazzjoni tal-parametru speċifiku,

σ C_ l-aħjar stima tad-devjazzjoni standard tal-konċentrazzjoni tal-parametru speċifiku.

Il-medja aritmetika u d-devjazzjoni standard għandhom ikunu kkalkulati fit-tmiem tal-perjodu ta' rapportaġġ mis-sett kollu tad-data dwar l-emissjoni li ġie mkejjel matul il-perjodu ta' rapportaġġ. Jekk perjodu bħal dan mhuwiex applikabbli minħabba bidliet tekniċi essenzjali fl-installazzjoni, perjodu ta' żmien rappreżentattiv, jekk ikun possibbli b'tul ta' sena, għandu ikun miftiehem ma' l-awtorità kompetenti.

Il-kalkulazzjoni tal-medja aritmetika u tad-devjazzjoni standard għandhom jkunu ppreżentati lill-verifikatur.

ii) Parametri Oħra

F'każ li siegħa valida ta' data ma tkunx tista' tiġi provduta għall-parametri li ma tkejlux direttament bħala konċentrazzjonijiet, il-valuri sostituti ta' dawn il-parametri għandhom jinkisbu permezz ta' mudell ta' bilanċ tal-massa jew tal-metodu tal-bilanċ ta' l-enerġija ta' proċess. L-elementi mkejla li jifdal tal-kalkulazzjoni ta' l-emissjoni għandhom jintużaw biex ikunu validati r-riżultati.

Il-mudell tal-bilanċ tal-massa jew ta' l-enerġija u s-suppożizzjonijiet sottostanti għandhom jkunu ddokumentati u ppreżentati b'mod ċar lill-verifikatur flimkien mar-riżultati kkalkulati.

ċ) Kalkulazzjoni ta' l-Emissjonijiet Ikkorroborata

B'mod parallel għad-determinazzjoni ta' l-emissjoni permezz ta' metodoloġija bbażata fuq kejl, l-emissjonijiet annwali ta' kull GHG (gass serra) meqjus għandhom ikunu ddeterminati permezz ta' kalkulazzjoni lbbażata fuq waħda mill-għażliet li ġejjin:

a) Kalkulazzjoni ta' emissjonijiet kif ġie stabbilit fl-Annessi rispettivi għall-attivitajiet rispettivi. Għall-kalkulazzjoni ta' l-emissjonijiet, ġeneralment jistgħu ikunu applikati s-saffi l-aktar baxxi (jiġifieri saff 1 bħala minimu) jew

b) Kalkulazzjonijiet ta' emissjonijiet kif ġie stabbilit fil-Linji ta' Gwida IPCC ta' l-2006, eż. jistgħu jintużaw il-metodi tas-saff 1.

Jista' jkun hemm devjazzjonijiet bejn ir-riżultati mill-metodu tal-kejl u dak tal-kalkulazzjoni. L-operatur għandu jesplora l-korrelazzjoni bejn ir-riżultati mill-metodu tal-kejl u minn dak tal-kalkulazzjoni, fejn iqis li tista' teżisti devjazzjoni ġenerika li tirriżulta miż-żewġ metodi differenti. Meta jqis din il-korrelazzjoni, l-operatur għandu juża r-riżultati tal-metodu tal-kalkulazzjoni biex jagħmel kontroll inkroċjat tar-riżultati mill-metodu tal-kejl.

L-operatur għandu jiddetermina u jirrapporta fir-rapport annwali dwar l-emissjonijiet, id-data rilevanti, fejn tkun disponibbli, jew l-aħjar stimi tad-data dwar l-attività, tal-valuri kalorifiċi netti, tal-fatturi ta' emissjoni, tal-fatturi ta' ossidazzjoni u ta' parametri oħra li ntużaw għad-determinazzjoni ta' l-emissjonijiet skond l-Annessi II sa XI – billi, fejn ikun xieraq, jintużaw l-analiżijiet tal-laboratorju. Il-metodi rispettivi kif ukoll il-metodu magħżul għall-kalkulazzjoni li tikkorrobora għandhom ikunu stabbiliti fil-pjan ta' monitoraġġ u għandhom ikunu approvati mill-awtorità kompetenti.

Fejn paragun mar-riżultati tal-metodu tal-kalkulazzjoni jindikaw b'mod ċar li r-riżultati tal-metodu tal-kejl mhumiex validi, l-operatur għandu juża l-valuri ta' sostituzzjoni kif ġie deskritt taħt din it-taqsima.

7. VALUTAZZJONI TA' L-INĊERTEZZI

7.1. KALKULAZZJONI

Din it-taqsima hija soġġetta għat-Taqsima 16 ta' dan l-Anness. L-operatur għandu jkollu fehim tas-sorsi prinċipali ta' inċertezza meta jikkalkula l-emissjonijiet.

Taħt il-metodoloġija bbażata fuq kalkulazzjoni skond id-dispożizzjonijiet tat-taqsima 5.2, l-awtorità kompetenti se tkun approvat il-kombinazzjoni tas-saffi għal kull fluss mis-sors fi ħdan installazzjoni kif ukoll tkun approvat id-dettalji l-oħra kollha tal-metodoloġija ta' monitoraġġ għal dik l-installazzjoni kif ġie inkluż fil-permess ta' l-installazzjoni. Billi tagħmel dan, l-awtorità kompetenti tkun awtorizzat l-inċertezza li tirriżulta direttament minn applikazzjoni korretta tal-metodu ta' monitoraġġ approvat, u l-evidenza ta' dik l-approvazzjoni hija l-kontenut tal-permess. Id-dikjarazzjoni tal-kombinazzjoni tas-saffi fir-rapport dwar l-emissjonijiet għandha tikkostitwixxi inċertezza fir-rapportaġġ għall-iskopijiet tad-Direttiva 2003/87/KE. Għalhekk m'hemm l-ebda rekwiżit ieħor biex isir rapport dwar inċertezza jekk tiġi applikata l-metodoloġija bbażata fuq kalkulazzjoni.

L-inċertezza li ġiet iddeterminata għas-sistema ta' kejl fi ħdan is-sistema ta' saffi għandha tinkludi l-inċertezza speċifikata ta' l-istrumenti tal-kejl applikati, l-inċertezza assoċjata mal-kalibrazzjoni u kwalunkwe inċertezza addizzjonali li hija konnessa ma' kif l-istrumenti tal-kejl jintużaw fil-prattika. Il-valuri tal-limitu ddikjarati fi ħdan is-sistema tas-saffi jirreferu għall-inċertezza li hija assoċjata mal-valur għal perjodu wieħed ta' rapportaġġ.

Rigward il-fjuwil jew il-materjali li ġew skambjati b'mod kummerċjali, l-awtoritajiet kompetenti jistgħu jippermettu d-determinazzjoni tal-fluss annwali ta' fjuwil/materjal mill-operatur fuq il-bażi biss ta' l-ammont ta' fjuwil jew materjal li għalih inħarġet fattura mingħajr aktar provi individwali ta' l-inċertezzi assoċjati, sakemm il-leġiżlazzjoni nazzjonali jew l-applikazzjoni murija ta' l-istandards rilevanti nazzjonali jew internazzjonali tiżgura li, għal tranżazzjonijiet kummerċjali, jiġu sodisfatti r-rekwiżiti rispettivi ta' l-inċertezza għad-data dwar l-attività.

Fil-każijiet l-oħra kollha, l-operatur għandu jipprovdi prova bil-miktub tal-livell ta' inċertezza li hija assoċjata mad-determinazzjoni tad-data dwar l-attività għal kull fluss mis-sors sabiex tintwera l-konformità mal-limiti ta' inċertezza li ġew iddefiniti fl-Annessi II-XI ta' dawn il-Linji ta' Gwida. L-operatur għandu jibbaża l-kalkulazzjoni fuq l-ispeċifikazzjonijiet kif ġew provduti mill-fornitur ta' l-istrumenti tal-kejl. Jekk l-ispeċifikazzjonijiet mhumiex disponibbli, l-operatur għandu jipprovdi għal valutazzjoni ta' l-inċertezza ta' l-istrument tal-kejl. Fiż-żewġ każijiet, għandu jqis il-korrezzjonijiet meħtieġa ta' dawn l-ispeċifikazzjonijiet mill-effetti li jirriżultaw mill-kundizzjonijiet ta' l-użu effettiv bħal mogħdija taż-żmien, il-kundizzjonijiet ta' l-ambjent fiżiku, il-kalibrazzjoni u l-manutenzjoni. Dawn il-korrezzjonijiet jistgħu jinvolvu ġudizzju espert konservattiv.

Jekk ikunu applikati sistemi ta' kejl, l-operatur għandu jqis l-effett kumulattiv tal-komponenti kollha tas-sistema ta' kejl fuq l-inċertezza tad-data dwar l-attività annwali billi juża l-liġi tal-propagazzjoni ta' l-iżbalji (5), li tipprovdi żewġ regoli konvenjenti biex ikunu kkombinati l-inċertezzi li mhumiex korrelati taħt l-addizzjoni u l-multiplikazzjoni jew aprossimazzjonijiet konservattivi rispettivi jekk ikun hemm inċertezzi interdependenti:

a) Għall-inċertezza ta' somma (eż. ta' kontribuzzjonijiet individwali għal valur annwali)

għal inċertezzi li mhumiex korrelati:

għal inċertezzi interdependenti:

Fejn:

Utotali huwa l-inċertezza tas-somma espress bħala persentaġġ;

xi u Ui huma l-kwantitajiet inċerti u l-persentaġġi ta' l-inċertezzi li huma assoċjati magħhom, rispettivament.

b) Għall-inċertezza ta' prodott (eż. ta' parametri differenti li jintużaw biex ikun ikkonvertit qari ta' miter għal data ta' fluss tal-massa)

għal inċertezzi li mhumiex korrelati:

għal inċertezzi interdependenti:

Fejn:

Utotal huwa l-inċertezza tal-prodott, espress bħala persentaġġ;

Ui huma l-persentaġġ ta' l-inċertezzi li huma assoċjati ma' kull wieħed mill-kwantitajiet.

L-operatur, permezz ta' l-assigurazzjoni tal-kwalità u l-proċess ta' kontroll, għandu jiġġestixxi u jnaqqas il-bqija ta' l-inċertezzi tad-data dwar l-emissjonijiet fir-rapport dwar l-emissjonijiet tiegħu. Matul il-proċess ta' verifikazzjoni, il-verifikatur għandu jikkontrolla l-applikazzjoni t-tajba tal-metodoloġija ta' monitoraġġ approvata, u għandu jivvaluta l-ġestjoni u t-tnaqqis tal-bqija ta' l-inċertezzi permezz tal-proċeduri ta' assigurazzjoni tal-kwalità u ta' kontroll ta' l-operatur.

7.2. KEJL

Kif ġie stabbilit fit-taqsima 4.2, operatur jista' jiġġustifika l-użu ta' metodoloġija bbażata fuq kejl jekk tirriżulta b'mod affidabbli f'livell aktar baxx ta' inċertezza mill-metodoloġija bbażata fuq kalkulazzjoni rilevanti (ipparaguna t-taqsima 4.2). Sabiex tkun ipprovduta din il-ġustifikazzjoni lill-awtorità kompetenti, l-operatur għandu jirrapporta r-riżultati kwantitattivi ta' analiżi ta' l-inċertezzi aktar komprensiva li tqis is-sorsi ta' inċertezza li ġejjin billi jitiqes EN 14181.

— l-inċertezza speċifikata ta' apparat ta' kejl kontinwu;

— inċertezzi assoċjati mal-kalibrazzjoni;

— inċertezza addizzjonali konnessa ma' kif l-apparat ta' monitoraġġ qed jintuża fil-prattika.

Fuq il-bażi tal-ġustifikazzjoni ta' l-operatur, l-awtorità kompetenti tista' tapprova l-użu li jagħmel l-operatur minn sistema ta' kejl ta' l-emissjoni kontinwu għal sorsi ta' l-emissjoni magħżula jew għas-sorsi ta' l-emissjoni kollha f'installazzjoni kif ukoll tapprova d-dettalji l-oħra kollha tal-metodoloġija ta' monitoraġġ għal dawk is-sorsi ta' emissjoni, ħalli jkunu inklużi fi ħdan il-permess ta' l-installazzjoni. Billi tagħmel dan, l-awtorità kompetenti tkun awtorizzat l-inċertezza li tirriżulta direttament mill-applikazzjoni korretta tal-metodoloġija ta' monitoraġġ approvata, u l-evidenza ta' dik l-approvazzjoni hija l-kontenut tal-permess.

L-operatur għandu jiddikjara l-figura ta' l-inċertezza li tirriżulta minn din l-analiżi komprensiva ta' l-inċertezza tal-bidu fir-rapport annwali dwar l-emissjonijiet tiegħu lill-awtorità kompetenti għas-sorsi ta' l-emissjoni u għall-flussi mis-sorsi rilevanti, sakemm jintlaħaq tali punt li l-awtorità kompetenti tirrivedi l-għażla ta' kejl fuq il-kalkulazzjoni u titlob li l-figura ta' l-inċertezza terġa' tkun ikkalkulata. Id-dikjarazzjoni ta' din il-figura ta' l-inċertezza fir-rapport dwar l-emissjonijiet għandha tikkostitwixxi r-rapportaġġ ta' inċertezza għall-iskopijiet tad-Direttiva 2003/87/KE.

L-operatur, permezz tal-proċess ta' assigurazzjoni tal-kwalità u ta' kontroll, għandu jiġġestixxi u jnaqqas il-bqija ta' l-inċertezzi tad-data dwar l-emissjonijiet fir-rapport dwar l-emissjonijiet tiegħu. Matul il-proċess ta' verifikazzjoni il-verifikatur għandu jikkontrolla l-applikazzjoni korretta tal-metodoloġija ta' monitoraġġ approvata, u għandu jivvaluta l-ġestjoni u t-tnaqqis tal-bqija ta' l-inċertezzi permezz tal-proċeduri ta' assigurazzjoni ta' kwalità u ta' kontroll ta' l-operatur.

8. RAPPORTAĠĠ

L-Anness IV għad-Direttiva 2003/87/KE jistabbilixxi r-rekwiżiti tar-rapportaġġ għall-intallazzjonijiet. Il-format tar-rapportaġġ li ġie stabbilit fit-taqsima 14 ta' dan l-Anness u l-informazzjoni meħtieġa hemmhekk għandhom jintużaw bħala bażi għar-rapportaġġ tad-data kwantitattiva ħlief jekk protokoll elettroniku standard ekwivalenti għar-rapportaġġ annwali ġie ppubblikat mill-Kummissjoni ta' l-UE.

Ir-rapport dwar l-emissjoni jkopri l-emissjonijiet annwali ta' sena kalendarja f'perjodu ta' rapportaġġ.

Ir-rapport għandu jkun ivverifikat skond ir-rekwiżiti dettaljati li ġew stabbiliti mill-Istat Membru skond l-Anness V għad-Direttiva 2003/87/KE. L-operatur għandu jissottometti r-rapport verifikat lill-awtorità kompetenti sal-31 ta' Marzu ta' kull sena għall-emissjonijiet matul is-sena preċedenti.

Ir-rapporti dwar l-emissjonijiet miżmuma mill-awtorità kompetenti għandhom jitqiegħdu għad-dispożizzjoni tal-pubbliku minn dik l-awtorità bla ħsara għar-regoli li ġew stabbiliti fid-Direttiva 2003/4/KE tal-Parlament Ewropew u tal-Kunsill tat-28 ta' Jannar 2003 dwar l-aċċess pubbliku għat-tagħrif ambjentali u li tħassar id-Diretiva tal-Kunill 90/313/KEE (6). Rigward l-applikazzjoni ta' l-eċċezzjoni li ġiet stabbilita fl-Artikolu 4(2)(d) ta' dik id-Direttiva, l-operaturi jistgħu jindikaw fir-rapport tagħhom liema informazzjoni jqisu li hija sensittiva kummerċjalment.

Kull operatur għandu jinkludi l-informazzjoni li ġejja fir-rapport għal installazzjoni:

(1) Data li tidentifika l-installazzjoni, kif ġie speċifikat fl-Anness IV għad- Direttiva 2003/87/KE, u n-numru tal-permess uniku tagħha;

(2) Għas-sorsi ta' l-emissjonijiet kollha u/jew għall-flussi mis-sors it-totali ta' l-emissjonijiet, il-metodu magħżul (kejl jew kalkulazzjoni), is-saffi magħżula u l-metodu (jekk ikun applikabbli), id-data dwar l-attività (7), il-fatturi ta' emissjoni (8), u l-fatturi ta' ossidazzjoni/konverżjoni (9). Il-punti li ġejjin, li mhumiex spjegati f'termini ta' emissjonijiet, għandhom ikunu rrapportati bħala punti f'memorandum: l-ammonti ta' bijomassa maħruqa [TJ] jew użata fi proċessi [t jew Nm3; l-emissjonijiet tas-CO2 [t CO2] minn bijomassa fejn il-kejl jintuża biex ikunu ddeterminati l-emissjonijiet; is-CO2 ittrasferit minn installazzjoni [t CO2]; is-CO2 inerenti li jħalli l-installazzjoni bħala parti minn fjuwil;

(3) Jekk il-fatturi ta' emissjoni u f'data dwar l-attività għall-fjuwil huma relatati mal-massa minnflok ma' l-enerġija, l-operatur għandu jirrapporta data alternattiva (proxy-data) supplementari għall-valur kalorifiku nett medju annwali u l-fattur ta' emissjoni għal kull fjuwil. “Data alternattiva (proxy data)” tfisser valuri annwali – issostanzjati b'mod empiriku jew b'sorsi aċċettati – użati biex jissostitwixxu data għal varjabbli (jiġifieri fluss ta' fjuwil/materjal, valur kalorifiku nett jew emissjoni, fatturi ta' ossidazzjoni jew ta' konverżjoni) meħtieġa fil-metodi ta' kalkulazzjoni tan-nuqqas skond l-Annessi I-XI sabiex ikun żgurat rapportaġġ komplut meta l-metodoloġija ta' monitoraġġ ma tiġġenerax il-varjabbli kollha li huma meħtieġa;

(4) Jekk jiġi applikat metodu ta' bilanċ tal-massa l-operaturi għandhom jirrapportaw il-fluss tal-massa, il-kontenut ta' karbonju u ta' enerġija għal kull fjuwil u fluss ta' materjal fi ħdan jew barra mill-installazzjoni u l-istokks tagħhom;

(5) Jekk jiġi applikat il-monitoraġġ kontinwu ta' l-emissjonijiet (l-Anness XII), l-operatur għandu jirrapporta l-emissjonijiet annwali tas-CO2 fossili kif ukoll l-emissjonijiet tas-CO2 mill-użu tal-bijomassa. Barra minn hekk, l-operatur għandu jirrapporta data alternattiva (proxy-data) supplementari għall-valur kalorifiku nett medju annwali u l-fattur ta' emissjoni għal kull fjuwil jew rispettiv għal parametri oħra rilevanti rispettivi għal materjali u prodotti kif ġie derivat permezz tal-kalkulazzjoni korroboranti;

(6) Jekk jiġi applikat metodu ta' rimedju skond it-taqsima 5.3, l-operatur għandu jirrapporta d-data alternattiva (proxy-data) supplementari għal kull parametru fejn il-metodu ma jipproduċix id-data meħtieġa skond l-Annessi I sa XI;

(7) Fejn ikun hemm l-użu tal-fjuwil, iżda l-emissjonijiet jiġu kkalkulati bħala emissjonijiet minn proċess, l-operatur għandu jirrapporta d-data alternattiva (proxy-data) supplimentari għall-varjabbli rispettivi tal-kalkulazzjoni ta' l-emissjoni tan-nuqqas għal emissjonijiet mill-kombustjoni għal dawn il-fjuwils;

(8) Il-bidliet fis-saffi temporali jew permanenti, ir-raġunijiet għal dawn il-bidliet, id-data tal-bidu għal dawn il-bidliet, u d-dati tal-bidu u tat-tmiem tal-bidliet temporali;

(9) Kwalunkwe bidla oħra fl-installazzjoni matul il-perjodu ta' rapportaġġ li tista' tkun rilevanti għar-rapport dwar l-emissjonijiet.

L-informazzjoni li għandha tkun ipprovduta taħt (8) u (9) u l-informazzjoni supplementari li għandha tkun ipprovduta taħt (2) mhijiex xierqa biex tkun ippreżentata fil-forma ta' tabella tal-format tar-rapportaġġ u għalhekk għandha tkun inkluża fir-rapport annwali dwar l-emissjonijiet bħala test sempliċi.

Il-fjuwils u l-emissjonijiet li jirriżultaw għandhom ikunu rrapportati billi jintużaw il-kategoriji tal-fjuwil IPCC (ara t-taqsima 11 ta' dan l-Anness) li huma bbażati fuq id-definizzjonijiet ta' l-Aġenzija Internazzjonali ta' l-Enerġija. Fil-każ li l-Istat Membru rilevanti għall-operatur ippubblika lista ta' kategoriji tal-fjuwil inklużi d-definizzjonijiet u l-fatturi ta' emissjoni li huma konsistenti ma' l-aktar inventarju nazzjonali reċenti tiegħu li ġie sottomess lis-Segretarjat tal-Konvenzjoni Qafas tan-Nazzjonijiet Uniti dwar it-Tibdil fil-Klima għandhom jintużaw dawn il-kategoriji u l-fatturi ta' emissjoni tagħhom, jekk ikunu approvati taħt il-metodu ta' monitoraġġ rilevanti.

Barra minn hekk, għandhom ikunu rrapportati t-tipi ta' skart u ta' emissjonijiet li jirriżultaw mill-użu tagħhom bħala fjuwils jew bħala materjali ta' input. It-tipi ta' skart għandhom ikunu rrapportati billi tintuża l-klassifikazzjoni tal-lista ta' skart Komunitarja li ġiet speċifikata fid-Deċiżjoni tal-Kummissjoni 2000/532/KE li tissostitwixxi d-Deċiżjoni 94/3/KE li tistabilixxi lista ta' skart skond l-Artikolu 1(a) tad- Direttiva tal-Kunsill 75/442/KEE dwar l-iskart u d-Deċiżjoni tal-Kunsill 94/904/KE li tistabilixxi lista ta' skart perikoluż skond l-Artikolu 1(4) tad-Direttiva tal-Kunsill 91/689/KEE dwar skart perikoluż (10). Il-kodiċijiet rispettivi b'sitt numri għandhom ikunu miżjuda ma' l-ismijiet tat-tipi ta' skart rilevanti li jintużaw fl-installazzjoni.

L-emissjonijiet li jkun hemm minn sorsi ta' emissjonijiet differenti jew minn flussi mis-sors ta' l-istess tip ta' installazzjoni waħda li jappartjenu lill-istess tip ta' attività jistgħu jkunu rrapportati b'mod aggreagat għat-tip ta' attività.

L-emissjonijiet għandhom ikunu rrapportati bħala tunnellati metriċi mqarrba lejn l-eqreb numru sħiħ ta' CO2 (pereżempju 1 245 978 tunnellata). Id-data dwar l-attività, il-fatturi ta' emissjoni u l-fatturi ta' ossidazzjoni jew ta' konverżjoni għandhom jitqarrbu lejn l-eqreb numru sħiħ biex jinkludu biss numri sinifikanti kemm għall-kalkulazzjonijiet ta' l-emissjonijiet kif ukoll għal skopijiet ta' rapportaġġ.

Sabiex tintlaħaq konsistenza bejn id-data irrapportata taħt id-Direttiva 2003/87/KE u d-data rrapportata minn Stati Membri taħt il-Kunvenzjoni Qafas tan-Nazzjonijiet Uniti dwar it-Tibdil fil-Klima u data dwar l-emissjonijiet oħra li ġiet irrapportata għar-Reġistru Ewropew dwar ir-Rilaxx u t-Trasferiment ta' Inkwinanti (EPRTR), kull attività li titwettaq f'installazzjoni għandha tkun ittikkettata billi jkunu applikati l-kodiċijiet miż-żewġ skemi ta' rapportaġġ li ġejjin:

a) il-Format Komuni ta' Rapportaġġ għal sistemi ta' inventarju nazzjonali tal-gassijiet serra kif ġie approvat mill-korpi rispettivi tal-Konvenzjoni Qafas tan-Nazzjonijiet Uniti dwar it-Tibdil fil-Klima (ara t-taqsima 15.1. ta' dan l-Anness);

b) il-kodiċi ta' l-IPPC ta' l-Anness I tar-Regolament 166/2006 dwar ir- Reġistru Ewropew dwar ir-Rilaxx u t-Trasferiment ta' Inkwinanti (EPRTR) (ara t-taqsima 15.2 t'aktar 'l isfel).

9. ŻAMMA TA' INFORMAZZJONI

Operatur ta' installazzjoni għandu jiddokumenta u jarkivja data ta' monitoraġġ għall-emissjonijiet ta' l-installazzjoni mis-sorsi ta' l-emissjonijiet u/jew mill-flussi mis-sors kollha li jappartjenu lill-attivitajiet li ġew elenkati fl-Anness I għad-Direttiva 2003/87/KE tal-gassijiet serra li ġew speċifikati b'relazzjoni għal dawk l-attivitajiet.

Id-data ta' monitoraġġ iddokumentata u arkivjata għandha tkun biżżejjed biex tagħti lok għall-verifikazzjoni tar-rapport annwali dwar l-emissjonijiet ta' l-emissjonijiet ta' installazzjoni li kien sottomess mill-operatur skond l-Artikolu 14(3) tad-Direttiva 2003/87/KE, skond il-kriterji li ġew stabbiliti fl-Anness V għal dik id-Direttiva.

Id-data li mhijiex parti mir-rapport annwali dwar l-emissjonijiet m'għandux ikun meħtieġ li tkun irrapportata jew issir pubblika b'mod ieħor.

Biex tkun permessa r-riproduċibilità tad-determinazzjoni ta' l-emissjonijiet mill-verifikatur jew minn parti terza oħra, operatur ta' installazzjoni għandu jżomm l-informazzjoni li ġejja għal mill-inqas għaxar snin wara s-sottomissjoni tar-rapport skond l-Artikolu 14(3) tad-Direttiva 2003/87/KE għal kull sena ta' rapportaġġ:

Għal metodoloġiji bbażati fuq kalkulazzjoni:

— il-lista tal-flussi mis-sors kollha li huma mmonitorjati;

— id-data dwar l-attività li tintuża għal kwalunkwe kalkulazzjoni ta' l-emissjonijiet għal kull fluss mis-sors, ikkategorizzata skond il-proċess u t-tip ta' fjuwil jew materjal;

— id-dokumenti li jiġġustifikaw l-għażla tal-metodoloġija ta' monitoraġġ u d-dokumenti li jiġġustifikaw bidliet temporali jew li mhumiex temporali ta' metodoloġiji ta' monitoraġġ u ta' saffi li ġew approvati mill-awtorità kompetenti;

— id-dokumentazzjoni tal-metodoloġija ta' monitoraġġ u r-riżultati mill-iżvilupp ta' fatturi ta' emissjoni speċifiċi għal attività u ta' frazzjonijiet tal-bijomassa għal fjuwils speċifiċi, u fatturi ta' ossidazzjoni jew ta' konverżjoni, u l-provi rispettivi ta' l-approvazzjoni mill-awtorità kompetenti;

— id-dokumentazzjoni tal-proċess ta' ġbir tad-data dwar l-attività għall-installazzjoni u għall-flussi mis-sors tagħha;

— id-data dwar l-attività, l-emissjoni, il-fatturi ta' ossidazzjoni jew ta' konverżjoni li ġew sottomessi lill-awtorità kompetenti għall-pjan ta' kwoti nazzjonali għal snin ta' qabel il-perjodu ta' żmien koperti mill-iskema ta' skambju;

— id-dokumentazzjoni tar-responsabbiltajiet b'konnessjoni mal-monitoraġġ ta' l-emissjonijiet;

— ir-rapport annwali dwar l-emissjonijiet; u

— kwalunkwe informazzjoni oħra li ġiet identifikata, kif inhu meħtieġ, għall-verifikazzjoni tar-rapport annwali dwar l-emissjonijiet.

Għall-metodoloġiji li huma bbażati fuq kejl għandha tkun miżmuma l-informazzjoni addizzjonal li ġejja:

— il-lista tas-sorsi ta' l-emissjonijiet kollha li huma mmonitorjati;

— id-dokumentazzjoni li tiġġustifika l-għażla ta' metodoloġija bbażata fuq kejl;

— id-data li tintuża għall-analiżi ta' l-inċertezza ta' emissjonijiet minn kull sors ta' emissjoni, ikklassifikata skond il-proċess;

— id-data użata għall-kalkulazzjonijiet korroboranti;

— deskrizzjoni teknika ddettaljata tas-sistema ta' kejl kontinwu inkluża d-dokumentazzjoni ta' l-approvazzjoni mill-awtorità kompetenti;

— id-data mhux analizzata u dik aggregata mis-sistema ta' kejl kontinwu, inkluża d-dokumentazzjoni tal-bidliet maż-żmien, il-ġurnal iddettaljat dwar it-testijiet, il-ħinijiet meta l-magni ma jkunux qed jitħaddmu, il-kalibrazzjoni, l-għoti ta' servis u l-manutenzjoni;

— id-dokumentazzjoni ta' kwalunkwe bidla fis-sistema ta' kejl kontinwu.

10. KONTROLL U VERIFIKAZZJONI

Il-kontroll u l-verifikazzjoni ta' l-emissjonijiet huma soġġetti għat-taqsima 16 ta' dan l-Anness.

10.1. AKKWIST U MMANIĠĠJAR TAD-DATA

L-operatur għandu jistabbilixxi, jiddokumenta, jimplimenta u jżomm attivitajiet effettivi ta' akkwist u mmaniġġjar tad-data (li minn hawn 'il quddiem se jissejħu attivitajiet tal-fluss tad-data) għall-monitoraġġ u għar-rapportaġġ ta' l-emissjonijiet tal-gassijiet serra skond il-pjan ta' monitoraġġ approvat, il-permess u dawn il-linji ta' gwida. Dawn l-attivitajiet tal-fluss tad-data jinkludu l-kejl, il-monitoraġġ, l-analiżi, ir-reġistrazzjoni, l-ipproċessar u l-kalkulazzjoni tal-parametri sabiex ikun jista' jsir rapport dwar l-emissjonijiet tal-gassijiet serra.

10.2. SISTEMA TA' KONTROLL

L-operatur għandu jistabbilixxi, jiddokumenta, jimplimenta u jżomm sistema ta' kontroll effettiva biex ikun żgurat li r-rapport annwali dwar l-emissjonijiet, li jirriżulta mill-attivitajiet tal-fluss tad-data ma jkunx fih dikjarazzjonijiet żbaljati u jkun konformi mal-pjan ta' monitoraġġ approvat, mal-permess u ma' dawn il-linji ta' gwida.

Is-sistema ta' kontroll ta' l-operatur hija magħmula mill-proċessi li huma mmirati għal monitoraġġ u rapportaġġ effettiv kif imfassal u implimentat minn dawk li huma responsabbli mir-rapportaġġ annwali ta' l-emissjonijiet. Is-sistema ta' kontroll tikkonsisti mill-komponenti li ġejjin:

a) il-proċess ta' valutazzjoni ta' l-operatur stess tar-riskji inerenti u ta' kontroll għal żbalji, rappreżentazzjonijiet żbaljati jew omissjonijiet (dikjarazzjonijiet żbaljati) fir-rapport annwali dwar l-emissjonijiet, u n-nuqqasijiet ta' konformità mal-pjan ta' monitoraġġ approvat, mal-permess u ma' dawn il-linji ta' gwida;

b) attivitajiet ta' kontroll li jgħinu biex ikunu mmitigati r-riskji identifikati. L-operatur għandu jevalwa u jtejjeb is-sistema ta' kontroll tiegħu biex jiżgura li r-rapport annwali dwar l-emissjonijiet ma jkunx fih dikjarazzjonijiet materjali żbaljati jew ma jkunx fih nuqqas ta' konformità materjali. L-evalwazzjonijiet għandhom jinkludu l-verifiki interni tas-sistema ta' kontroll u tad-data rrapportata. Is-sistema ta' kontroll tista' tagħmel referenza għal proċeduri u dokumenti oħrajn, inklużi dawk f'sistemi ta' ġestjoni ta' l-Iskema ta' l-UE ta' Eko-Ġestjoni u ta' Verifika (EMAS), ISO 14001:2004 (“Sistemi ta' ġestjoni ambjentali – Speċifikazzjoni bi gwida għall-użu”), ISO 9001:2000 u sistemi ta' kontroll finanzjarju. Meta tkun saret referenza bħal din, l-operatur għandu jiżgura li jkunu saru arranġamenti għar-rekwiżiti fil-pjan ta' monitoraġġ approvat, fil-permess u f, dawn il-linji ta' gwida fis-sistema applikabbli rispettiva.

10.3. ATTIVITAJIET TA' KONTROLL

Għall-iskopijiet ta' kontroll u ta' mitigazzjoni tar-riskji inerenti u tar-riskji ta' kontroll skond il-Kapitolu 10.2, l-operatur għandu jidentifika u jimplimenta attivitajiet ta' kontroll skond it-taqsimajiet 10.3.1 sa 10.3.6 li ġejjin.

10.3.1. PROĊEDURI U RESPONSABBILTAJIET

L-operatur għandu jassenja responsabbiltajiet lill-attivitajiet ta' fluss ta' data kollha u lill-attivitajiet ta' kontroll kollha. Id-dmirijiet konfliġġenti għandhom ikunu ssegregati, inklużi l-attivitajiet ta' maniġġjar u ta' kontroll, fejn ikun possibbli u b'mod ieħor il-kontrolli alternattivi għandhom jitqiegħdu f'posthom.

L-operatur għandu jiddokumenta l-attivitajiet ta' fluss ta' data skond t-taqsima 10.1 u l-attivitajiet ta' kontroll skond it-taqsimiet 10.3.2 sa 10.3.6 fi proċeduri bil-miktub, inklużi:

— is-sekwenza u l-interazzjoni ta' l-attivitajiet ta' akkwist u ta' mmaniġġjar tad-data skond 10.1, inklużi l-metodi ta' kalkulazzjonijiet jew ta' kejl li jintużaw;

— valutazzjoni tar-riskju tad-definizzjoni u evalwazzjonijiet tas-sistema ta' kontroll skond 10.2;

— ġestjoni tal-kompetenzi meħtieġa għar-responabbiltajiet assenjati skond 10.3.1;

— assigurazzjoni tal-kwalità ta' l-apparat tal-kejl u tat-teknoloġija ta' l-informazzjoni li jintużaw (jekk ikun applikabbli) skond 10.3.2;

— reviżjonijiet interni ta' data rrapportati skond 10.3.3;

— proċessi li jingħataw barra skond 10.3.4;

— korrezzjonijiet u azzjoni korrettiva skond 10.3.5;

— rekords u dokumentazzjoni skond 10.3.6.

Kull waħda minn dawn il-proċeduri għandha tindirizza (fejn ikun xieraq) l-elementi li ġejjin:

— responsabbiltajiet;

— rekords (elettroniċi u fiżiċi, dak kollu li huwa applikabbli u xieraq);

— sistemi ta' informazzjoni użati (jekk ikun applikabbli);

— input u produzzjoni, u konnessjoni ċara ma' attività preċedenti u ma' dik li jmiss;

— frekwenza (jekk ikun applikabbli);

Il-proċeduri għandhom ikunu xierqa biex ikunu mitigati r-riskji identifikati.

10.3.2. ASSIGURAZZJONI TAL-KWALITÀ

L-operatur għandu jiżgura li l-apparat tal-kejl rilevanti huwa kkalibrat, aġġustat u kkontrollat f'intervalli regolari inkluż qabel ma jintuża, u kkontrollat skond standards ta' kejl traċċabbli għall-istandards ta' kejl internazzjonali fejn ikunu disponibbli, skond ir-riskji li ġew identifikati skond 10.2. Fil-pjan ta' monitoraġġ, l-operatur għandu jidentifika jekk il-komponenti ta' l-istrument tal-kejl ma jistgħux ikunu kkalibrati, u għandu jipproponi attivitajiet ta' kontroll alternattivi, li jeħtieġu l-approvazzjoni ta' l-awtorità kompetenti. Meta l-apparat jinstab li mhuwiex konformi mar-rekwiżiti, l-operatur għandu jieħu l-azzjoni ta' rimedju meħtieġa fil-pront. Ir-rekords tar-riżultati tal-kalibrazzjoni u ta' l-awtentifikazzjoni għandhom jinżammu għal perjodu ta' 10 snin.

Jekk l-operatur juża teknoloġija ta' l-informazzjoni, inkluża teknoloġija tal-kompjuter li jikkontrolla l-proċessi, għandha tkun imfassla, iddokumentata, ittestjata, implimentata, ikkontrollata u miżmuma f'kundizzjoni tajba b'mod li tiżgura pproċessar ta' data affidabbli, preċiż u f'waqtu f'konformità mar-riskji li ġew identifikati skond 10.2. Dan jinkludi l-użu xieraq ta' formuli ta' kalkulazzjoni li jinsabu fil-pjan ta' monitoraġġ. Il-kontroll tat-teknoloġija ta' l-informazzjoni għandha tinkludi kontroll ta' l-aċċess, appoġġ (back up), irkupru, ippjanar ta' kontinwità u sikurezza.

10.3.3. REVIŻJONIJIET U VALIDAZZJONI TAD-DATA

Għall-ġestjoni tal-fluss ta' data, l-operatur għandu jfassal u jimplimenta reviżjonijiet u validazzjoni tad-data f'konformità mar-riskji li ġew identifikati skond 10.2. Dawn il-validazzjonijiet jistgħu jsiru jew bl-idejn jew b'mod elettroniku. Għandhom ikunu mfassla b'mod li l-limiti biex id-data tkun rifjutata jkunu ċari mill-bidunett, fejn ikun possibbli.

Jistgħu jsiru reviżjonijiet tad-data sempliċi u effettivi fil-livell operattiv permezz ta' paraguni tal-valuri mmonitorjati billi jintużaw metodi vertikali u orizzontali.

Metodu vertikali jipparaguna d-data dwar l-emissjonijiet li ġiet immonitorjata għall-istess installazzjoni fi snin differenti. Żball ta' monitoraġġ huwa probabbli jekk id-differenzi bejn id-data annwali ma tistax tkun spjegata minn:

— bidliet fil-livelli ta' attività;

— bidliet li jikkonċernaw fjuwils jew materjal ta' input;

— bidliet li jikkonċernaw il-proċessi ta' emissjoni (eż. titjib fl-effiċjenza ta' l-enerġija).

Metodu orizzontali jipparaguna valuri li jirriżultaw minn sistemi ta' ġbir ta' data operattiva differenti, inklużi:

— paragun ta' data dwar xiri ta' fjuwil jew ta' materjal ma' data dwar bidliet fl-istokk (ibbażata fuq informazzjoni dwar stokk tat-tmiem u stokk tal-bidu) u data dwar il-konsum għall-flussi mis-sors applikabbli;

— paragun ta' fatturi ta' emissjoni li kienu analizzati, ikkalkulati jew miksuba mill-fornitur tal-fjuwil, ma' fatturi ta' emissjoni ta' referenza nazzjonali jew internazzjonali ta' fjuwils komparabbli;

— paragun ta' fatturi ta' emissjoni li huma bbażati fuq analiżijiet tal-fjuwil ma'. fatturi ta' emissjoni ta' referenza nazzjonali jew internazzjonali ta' fjuwils komparabbli;

— paragun ta' emissjonijiet imkejla u kkalkulati.

10.3.4. PROĊESSI LI JINGĦATAW BARRA

Fejn operatur jagħżel li jibgħat barra kwalunkwe proċess fil-fluss tad-data, l-operatur għandu jikkontrolla l-kwalità ta' dawn il-proċessi f'konformità mar-riskji li ġew identifikati skond 10.2. L-operatur għandu jiddefinixxi r-rekwiżiti xierqa għall-produzzjonijiet u għall-metodi u jirrivedi l-kwalità kkunsinnata.

10.3.5. KORREZZJONIJIET U AZZJONI KORRETTIVA

Meta kwalunkwe parti mill-attivitajiet ta' fluss tad-data jew mill-attivitajiet ta' kontroll (għodda, apparat, membru ta' l-istaff, fornitur, proċedura jew oħrajn) jinstab li ma jiffunzjonax b'mod effettiv jew li jiffunzjona barra limiti ffissati, l-operatur għandu jieħu korrezzjonijiet xierqa fil-pront u d-data rifjutata għandha tkun ikkoreġuta. L-operatur għandu jivvaluta l-validità tal-produzzjonijiet tal-passi applikabbli, jiddetermina l-għerq tal-kawża tal-funzjonament ħażin jew ta' l-iżball u jieħu azzjoni korrettiva xierqa.

L-attivitajiet f'din it-taqsima għandhom jitwettqu skond il-Kapitolu 10.2 (metodu bbażat fuq riskju).

10.3.6. REKORDS U DOKUMENTAZZJONI

Sabiex ikun jista' juri u jiużgura ruħu mill-konformità u biex ikun jista' jibni mill-ġdid id-data dwar l-emissjonijiet irrapportata, l-operatur għandu jżomm rekords ta' l-attivitajiet ta' kontroll kollha (inklużi Assigurazzjoni tal-Kwalità/Kontroll tal-Kwalità ta' l-apparat u tat-Teknoloġija ta' l-Informazzjoni, reviżjoni u validazzjoni tad-data u tal-korrezzjonijiet) u l-informazzjoni kollha li ġiet elenkata taħt it-taqsima 9 ta' dan l-anness għal mill-inqas 10 snin.

L-operatur għandu jiżgura ruħu li d-dokumenti rilevanti jkunu disponibbli meta u fejn ikunu meħtieġa biex jitwettqu l-attivitajiet ta' fluss tad-data kif ukoll l-attivitajiet ta' kontroll. L-operatur għandu jkollu proċedura biex jidentifika, jipproduċi, jiddistribwixxi u jikkontrolla l-verżjoni ta' dawn id-dokumenti.

L-attivitajiet f'din it-taqsima għandhom jitwettqu f'konformità mal-metodu bbażat fuq riskju skond 10.2.

10.4. VERIFIKAZZJONI

10.4.1. PRINĊIPJI ĠENERALI

L-għan tal-verifikazzjoni huwa li jkun żgurat li l-emissjonijiet kienu mmonitorjati skond il-linji ta' gwida u li, skond l-Artikolu 14(3) tad-Direttiva 2003/87/KE, se tkun irrapportata data dwar l-emissjonijiet affidabbli u korretta. L-Istati Membri għandhom iqisu l-gwida rispettiva maħruġa mill-Kooperazzjoni Ewropea għall-Akkreditatament (EA).

Bla ħsara għall-Kapitolu 10.4.2 e) verifikazzjoni għandha tasal għal opinjoni ta' verifikazzjoni li tiddikjara, b'assigurazzjoni raġonevoli, jekk id-data fir-rapport dwar l-emissjonijiet hiex ħielsa minn dikjarazzjonijiet żbaljati materjali u jekk mhemm l-ebda nuqqas ta' konformità materjali.

L-operatur għandu jissottometti r-rapport dwar l-emissjonijiet, kopja tal-pjan ta' l-monitoraġġ approvat tiegħu għal kull waħda mill-installazzjonijiet tiegħu, u kwalunkwe informazzjoni rilevanti oħra lill-verifikatur.

L-ambitu tal-verifikazzjoni huwa ddefinit mill-kompiti li l-verifikatur jeħtieġ li jwettaq biex jilħaq l-għan imsemmi aktar 'il fuq. Mill-inqas, il-verifikatur għandu jwettaq l-attivitajiet skond it-taqsima sussegwenti 10.4.2.

10.4.2. METODOLOĠIJA TA' VERIFIKAZZJONI

Il-verifikatur għandu jippjana u jwettaq verifikazzjoni b'attitudni ta' xettiċiżmu professjonali, fejn jirrikonoxxi li jistgħu jeżistu ċirkostanzi li jikkawżaw li l-informazzjoni li tinsab fir-Rapport Annwali dwar l-Emissjonijiet jkun fiha dikjarazzjonijiet żbaljati materjali.

Bħala parti mill-proċess ta' verifikazzjoni, il-verifikatur għandu jwettaq il-passi li ġejjin:

a) Analiżi Strateġika

Il-verifikatur għandu:

— jivverifika jekk il-pjan ta' monitoraġġ ġiex approvat mill-awtorità kompetenti u jekk hux il-verżjoni t-tajba. Jekk dan mhuwiex il-każ, il-verifikatur m'għandux ikompli bil-verifikazzjoni ħlief għal elementi li ovvjament mhumiex affettwati minn nuqqas ta' approvazzjoni;

— jifhem kull attività li ssir fl-installazzjoni, is-sorsi, il-flussi mis-sors fi ħdan l-installazzjoni, l-apparat biex isir il-kejl bil-miter li jintuża biex tkun immonitorjata jew imkejla d-data dwar l-attività, l-oriġini u l-applikazzjoni tal-fatturi ta' emissjoni u tal-fatturi ta' ossidazzjoni/konverżjoni, kwalunkiwe data oħra li tintuża biex ikunu kkalkulati jew imkejla l-emissjonijiet, u l-ambjent li fih taħdem l-installazzjoni;

— jifhem il-pjan ta' monitoraġġ ta' l-operatur, il-fluss tad-data, kif ukoll is-sistema ta' kontroll tiegħu, inkluża l-organizzazzjoni ġenerali fejn għandhom x'jaqsmu l-monitoraġġ u r-rapportaġġ;

— japplika l-livell ta' materjalità kif ġie definit fit-Tabella 3 t'aktar 'l isfel. Tabella 3 Livelli ta' Materjalità Livell ta' Materjalità Installazzjonijiet tal-Kategoriji A u B 5 % Installazzjonijiet tal-Kategorija C 2 %

Il-verifikatur għandu jwettaq l-analiżi strateġika b'tali mod li l-verifikatur ikun jista' jmexxi l-analiżi tar-riskju kif ġie stabbilit aktar 'l isfel. Meta jkun meħtieġ dan għandu jinkludi żjara fis-sit.

b) Analiżi tar-Riskju

Il-verifikatur għandu:

— janalizza r-riskji inerenti u r-riskji ta' kontroll li huma relatati ma' l-ambitu u mal-komplessità ta' l-attivitajiet ta' l-operatur u mas-sorsi ta' emissjoni u mal-flussi mis-sors, u li jistgħu jwasslu għal dikjarazzjonijiet żbaljati u materjali u għal nuqqasijiet ta' konformità materjali;

— ifassal pjan ta' verifikazzjoni li huwa proporzjonat għal din l-analiżi tar-riskju. Il-pjan ta' verifikazzjoni jiddeskrivi l-mod li bih l-attivitajiet ta' verifikazzjoni għandhom jitwettqu. Fih programm ta' verifikazzjoni u pjan għat-teħid ta' kampjuni tad-data. Il-programm ta' verifikazzjoni jiddeskrivi n-natura ta' l-attivitajiet, f'liema ħinijiet iridu jsiru u l-ambitu tagħhom sabiex il-pjan ta' verifikazzjoni jkun ikkompletat. Il-pjan għat-teħid ta' kampjuni tad-data jistabbilixxi liema data għandha tkun ittestjata sabiex tintlaħaq opinjoni ta' verifikazzjoni.

ċ) Verifikazzjoni

Fit-twettiq tal-verifikazzjoni, il-verifikatur għandu jwettaq żjara fis-sit, meta jkun xieraq, biex jispezzjona t-tħaddim tal-miters u tas-sistemi ta' monitoraġġ, iwettaq intervisti, u jiġbor biżżejjed informazzjoni u evidenza.

Barra dan, il-verifikatur għandu:

— iwettaq il-pjan ta' verifikazzjoni billi jiġbor data skond metodi ta' teħid ta' kampjuni, testijiet bi spjegazzjoni dettaljata (walkthrough tests), reviżjonijiet ta' dokumenti, proċeduri analitiċi u proċeduri ta' reviżjoni tad-data, inkluża kwalunkwe evidenza addizzjonali rilevanti, li fuqha se tkun ibbażata l-opinjoni ta' verifikazzjoni tal-verifikatur;

— jikkonferma l-validità ta' l-informazzjoni li ntużat biex ikun ikkalkulat il-livell ta' inċertezza kif ġie ffissat fil-pjan ta' monitoraġġ approvat;

— jivverifika li l-pjan ta' monitoraġġ approvat qed jiġi implimentat u jfittex biex jifhem jekk il-pjan ta' monitoraġġ huwiex aġġornat;

— jitlob lill-operatur biex jipprovdi kwalunkwe data li tkun nieqsa jew jimla taqsimiet neqsin ta' metodi ta' verifika, jispjega varjazzjonijiet fid-data dwar l-emissjonijiet, jew jirrivedi kalkulazzjonijiet, jew jaġġusta d-data rrapportata, qabel ma jilħaq opinjoni ta' verifikazzjoni finali. Il-verifikatur, fi kwalunkwe forma, għandu jirrapporta n-nuqqasijiet ta' konformità u d-dikjarazzjonijiet żbaljati kollha li ġew identifikati lill-operatur.

L-operatur għandu jikkoreġi kwalunkwe dikjarazzjoni żbaljata li ġiet irrapportat. Għandha tkun ikkoreġuta l-popolazzjoni sħiħa li minnha ttieħed kampjun.

Matul il-proċess ta' verifikazzjoni kollu, il-verifikatur għandu jiddetermina f-dikjarazzjonijiet żbaljati u n-nuqqasijiet ta' konformità billi jivvaluta jekk:

— il-pjan ta' monitoraġġ ġiex implimentat biex jappoġġja d-determinazzjoni ta' nuqqasijiet ta' konformità;

— hemmx evidenza ċara u oġġettiva miksuba permezz tal-ġbir tad-data biex tkun appoġġjata d-determinazzjoni tad-dikjarazzjonijiet żbaljati.

d) Rapport ta' Verifikazzjoni Interna

Fit-tmiem tal-proċess ta' verifikazzjoni, il-verifikatur għandu jipprepara rapport ta' verifikazzjoni interna. Ir-rapport ta' verifikazzjoni għandu jirreġistra evidenza li turi li l-analiżi strateġika, l-analiżi tar-riskju u l-pjan ta' verifikazzjoni twettqu b'mod sħiħ, u għandu jipprovdi biżżejjed informazzjoni biex jappoġġja opinjonijiet ta' verifikazzjoni. Ir-rapport ta' verifikazzjoni interna għandu wkoll jiffaċilita evalwazzjoni potenzjali tal-verifika mill-awtorità kompetenti, u mill-korp ta' akkreditament.

Fuq il-bażi tas-sejbiet inklużi fir-rapport ta' verifikazzjoni interna, il-verifikatur għandu jieħu deċiżjoni rigward jekk ir-rapport annwali dwar l-emissjonijiet fihx kwalunkwe dikjarazzjoni materjalment żbaljata meta pparagunat mal-limitu ta' materjalità, u jekk hemmx nuqqasijiet ta' konformità jew kwistjonijiet rilevanti oħrajn għall-opinjoni ta' verifikazzjoni.

e) Rapport ta' Verifikazzjoni

Il-verifikatur għandu jippreżenta l-metodoloġija ta' verifikazzjoni, is-sejbiet tiegħu u opinjoni ta' verifikazzjoni f'rapport ta' verifikazzjoni, li jkun indirizzat lill-operatur, li għandu jkun sottomess mill-operatur mar-rapport annwali dwar l-emissjonijiet lill-awtorità kompetenti. Rapport annwali dwar l-emissjonijiet jkun ivverifikat bħala sodisfaċenti jekk l-emissjonijiet totali m'għandhomx dikjarazzjonijiet żbaljati, u jekk, fl-opinjoni tal-verifikatur, mhemm l-ebda nuqqas ta' konformità materjali. Fil-każ ta' nuqqasijiet ta' konformità li mhumiex materjali jew dikjarazzjonijiet żbaljati li mhumiex materjali, il-verifikatur jista' jinkludi dawn fir-rapport ta' verifikazzjoni (“ivverifikat bħala sodisfaċenti b'nuqqasijiet ta' konformità li mhumiex materjali jew dikjarazzjonijiet żbaljati li mhumiex materjali”). Il-verifikatur jista' wkoll jirrapporta dawn f'ittra ta' ġestjoni separata.

Il-verifikatur jista' jikkonkludi li rapport annwali dwar l-emissjonijiet mhuwiex ivverifikat bħala sodisfaċenti, jekk il-verifikatur isib nuqqasijiet ta' konformità materjali jew dikjarazzjonijiet materjalment żbaljati (b'nuqqasijiet ta' konformità materjali jew mingħajrhom). Il-verifikatur jista' jikkonkludi li rapport annwali dwar l-emissjonijiet mhuwiex ivverifikat meta jkun hemm limitu għall-ambitu (meta ċ-ċirkostanzi ma jħallux, jew kienet imposta restrizzjoni li ma tħallix, li l-verifikatur jikseb evidenza li hija meħtieġa biex jitnaqqas ir-riskju ta' verifikazzjoni għal livell raġonevoli) u/jew inċertezzi materjali.

L-Istati Membri għandhom jiżguraw irwieħhom li l-operatur jindirizza n-nuqqasijiet ta' konformi